Электрдаги йўқотишлар, ходимлар маоши, яқинда бўлган авария сабаби — Ўзбекистонни 10 фоиз электр билан таъминлаётган ИЭСда бир кун - Халқ сўзи\n11:28 30 Ноябрь 2020 Жамият\nАввал хабар берганимиздек, Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги томонидан ОАВ ходимлари учун Фарғона ва Наманган вилоятларига пресс-тур ташкил этилди.\nИкки кунлик тадбирнинг илк кунида журналистлар «Фарғона иссиқлик элeктр маркази» АЖ фаолияти билан яқиндан танишган бўлса, навбатдаги кун ОАВ ходимлари Наманган вилоятидаги Тўрақўрғон иссиқлик электр станциясида бўлди.\n— Станциямиз Фарғона водийсининг деярли 50 фоиз қисмининг электр энергиясига бўлган талабини қондириб беради, — дейди станция бош муҳандиси Нодир Насибалиев. — Станциянинг умумий йиллик ишлаб чиқариши 6,7 миллиард кВт бўлиб, у республикамизнинг деярли 10 фоиз истеъмолини қоплаб беради. Йилига 1,4 миллиард куб табиий газ сарфланади, ҳар бир кВт учун 225 грамм шартли ёқилғи сарфланяпти. Фойдали иш коиффицентимиз 58,5 фоизни ташкил қилади.\nСтанцияда 300 дан ортиқ ходимлар бўлиб, иш жараёни 24 соат ташкил этилган ва ишчилар 2 сменада ишлайди. ИЭСга энг замонавий трубиналар ўрнатилгани ҳисобига станциянинг экологияга салбий таъсири деярли йўқ. Шу сабаб лойиҳанинг иккинчи номи экологик тоза энергия деб номланади.\nСтанция фақат электр энергия ишлаб чиқаради ва ёқилғи сифатида фақатгина газдан фойдаланилади.\nЖурналистлар ИЭС фаолияти билан танишиб, қурилмаларни кўздан кечиргач Тўрақўрғон ИEС раҳбари Искандар Басидов билан суҳбатлашди ва долзарб саволларига жавоб олди.\n— Станциямизда 90 фоизга яқин ишлар тўла рақамлаштирилган, саноқли ишларгина жисмоний меҳнат орқали бажарилади, — Искандар Басидов. — Ходимларимизнинг 200 дан ортиғи Наманган вилояти аҳолиси бўлса, уларнинг 100 яқини Тўрақўрғон туманидан. Ишчиларимизнинг асосий иши жараённи назорат қилиб туриш, станция фаолияти рақамлаштирилган. Шу боис бизда энг катта талаб, эҳтиёж программистларга.\n— Мазкур станцияда ишлаб чиқарилган электр энергияси фақат водий аҳолиси манфаати учун дейиш мумкинми?\n— Ҳа. Чунки биз ишлаб чиқарган электр энергия шу ҳудуднинг ўзида тарқалиб кетади. Бундан ташқари 1,5 минг мегават энергия марказдан ҳам келади.\n— Станция қурилганига бир йил вақт бўлди, ундан аввал ҳолат қандай бўлган?\n— Асосан электр энергия миқдорини марказдан келган, унда йўқотишлар кўп бўларди, ҳар бир линияда бир километрига тахминан 3-4 фоиз йўқотиш бўларди. Шу сабабли электрни ҳудудни ўзида тарқатсак, йўқотишлар ҳам камроқ бўлади.\n— ГЭС қурилсада ҳудудда свет ўчишлар бор. Ҳудудий электр таъминот масъуллари бунга симларнинг ток кучланишига дош бермаслигини сабаб қилиб кўрсатмоқда. Шу гап ростми, электр етиб бормаслигига симларнинг эскиргани сабабми?\n— Қиш кунлари электр энергия етишмовчилиги бўлади, истеъмол ҳам кескин ошади. Ёзга нисбатан қарийб 50 фоиз истеъмол ошган, шу сабаб узилишлар бўлиши мумкин. Бу вазифа бизнинг зиммамизга кирмайди, биз электр энергияни ишлаб чиқарамиз, тарқатиш вазифаси бизга юклатилмаган.\n— Яқинда Тўрақўрғон ИЭСда авария содир бўлди, ҳолатга ҳар хил изоҳлар берилди. Мутахассис сифатида изоҳ берсангиз.\n— Бу ерда авария бўлгани йўқ, узилиш бўлган. Узилиш қурилма блокини синовлардан ўтказиш жараёнида содир бўлди. 2 соатда носозлик бартараф этилди, бу техника.\n— ИЭСнинг ўзи қанча электр энергияси истеъмол қилади?\n— Соатига ҳисоблаганда ўрта ҳисобда станция ўзи ишлаб чиқарган электрни 5,5 фоиз қисми ўз истеъмоли учун ишлатилади. Миқдор ҳажми қанча кам бўлса ИEС унумдорлиги шунча юқори бўлади. Бинолар учун электр умумий таърифда сотиб олинади.\n— Станция йил 12 ойда бир хил ҳажмда электр энергияси ишлаб чиқарадими ёки талабга қарабми?\n— Бизда диспечерлик хизмати бор, уларга топшириқ берилади, шу графикка қараб ишлаб чиқарамиз. Ҳозир биз 100 фоиз қувват билан ишлаяпмиз. Ёзда 10-20 фоиз камайтирилади. Биз ўзимизча ҳаракат қилиб, қувват ҳажмини белгиламаймиз.\n— Фарғона ИЭСда электр билан бирга буғ ёки иссиқ сув ҳам ишлаб чиқарилади. Бу ерда фақат электр, нега?\n— Бу станция лойиҳалаштирилаётган вақтда ҳудудда иссиқлик энергиясига талаб йўқ эди, иссиқ сув тортадиган қувурлар ҳам йўқ. Буғга келсак, унга ҳам эҳтиёж йўқ. Лойиҳа фақат электр энергияси ишлаб чиқаришга мослашган. Иссиқлик энергияси ишлаб чиқаришда қозонлардан фойдаланиш самаралироқ, улар самарадорлиги 95 фоизгача бўладиган бўлса, бу ИEС самарадорлиги эса 57 фоиз.\n— Сир бўлмаса станция ходимлари маоши қанча?\n— Техник ходимларимиз бор, техникага алоқадор бўлмаган ходимларимиз бор, улар маоши бир-биридан фарқ қилади. Ишлаб чиқаришдаги ходимларимизни олсак, ўрта ҳисобда 2-3 миллион сўм маош олишади. Мутахассислиги, иш тажрибасига қараб маошлар ҳам ошиб бораверади, 10 миллион сўм ойлик оладиган ходимларимиз ҳам бор.\n— Ишлаб чиқаришда фақат газдан фойдаланилар экан. Ваҳоланки Фарғонадаги ИЭСда кўмир, мазутлардан ҳам ёқилғи сифатида фойдаланишмоқда. Нега Тўрақўрғон ИЭСда фақат газдан фойдаланилади?\n— Тўғри, Фарғонада газдан ташқари мазут, кўмирлан ҳам фойдаланилади. Бизнинг станциямизда ускуналар фақат газга мосланган, лекин унумдорлигимиз уларга қараганда қарийб икки баробар юқори.


Шаҳзода Муҳаммедовага хиёнат қилишди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шаҳзода Муҳаммедовага хиёнат қилишди\t13:55, 20 сентябрь 2016\tАктриса ва дизайнер Шаҳзода Муҳаммедова унга хиёнат қилишганидан арз қилди. Шаҳзода бу ҳақда ўзининг “Инстаграм”даги саҳифасида шу ҳақда ёзиб қолдирди.\nМаълумки, Шаҳзода актрисаликдан ташқари дизайнерлик фаолияти билан ҳам шуғулланиб келади, унинг хиёнат билан боғлиқ пости ҳам айнан актрисанинг ушбу фаолияти билан боғлиқ. Шаҳзоданинг билдиришича, унинг ишонган шогирди хиёнат қилган. Бу ҳақда у шундай деб ёзади:\n“Шогирдларга меҳр берманг, билим берманг, сирингиз айтиб, нон бериб, туз берманг. Улар барибир буни билмайди, бир кун сизни сотиб, хиёнат қилиб кeтади. Шу кунгача 100 дан ортиқ шогирд чиқардим. Ўйлайманки, касб-ҳунар сирлари инсонни ўзи билан қолгани маъқул, фақат фарзандга ўргатилиши керак. Шогирд олмайман бошқа, шогирд ички сирни ташқарига олиб чиқади.”\nШундай қилиб дизайнер Шаҳзода Муҳаммедова бошқа шогирд тайёрламасликка қарор қилди.


Иссиқхоналарда етиштириладиган маҳаллий хўраки узумлар Молдова бозорига июлнинг иккинчи ярмида чиқади • EastFruit\nБош саҳифа › Махсус › Иссиқхоналарда етиштириладиган маҳаллий хўраки узумлар Молдова бозорига июлнинг иккинчи ярмида чиқади\nИссиқхоналарда етиштириладиган маҳаллий хўраки узумлар Молдова бозорига июлнинг иккинчи ярмида чиқади\nМуаллиф: EastFruit 2 Июл 21 2 Июл 21 04\nЎтган йилга нисбатан баҳорнинг салқин келиши ва ёзнинг биринчи ойидаги об-ҳавосига қарамай, маҳаллий иссиқхона хўраки узумлари ўтган йилнинг худди шу пайти ўта иссиқ ва қуруқ об-ҳавода Молдова бозорига чиқарилади. Ушбу прогноз, биринчи навбатда, тўлиқ ёпиқ иссиқхоналар учун долзарбдир, яримёпиқ иссиқхоналардан олинган маҳсулотлар кейинчалик чиқиши мумкин.\nУзумчилик ассоциациялари мутахассисларининг таъкидлашича, бундан бир неча йил олдин, мамлакатда хўраки узумларни етиштириладиган биринчи иссиқхоналар пайдо бўлганда, мева етиштирувчилар бозорга маҳсулотни эртароқ – июнь ойининг иккинчи ярмида ёки охирида етказиб беришга умид қилишганди. Бироқ, Молдова учун иссиқхонада узум етиштириш янги технология бўлиб, унинг маҳаллий шароитга мослашиши “вазиятга қараб” амалга оширилади. Эҳтимол, узум етиштирувчилар имкон даражасида эртапишар узум навларидан саралаб ўзгартиришлар кирита олишса, ёзнинг бошига келиб муддатни икки-уч ҳафтага сура олишлари мумкин бўлар.\nАйни пайтда, мамлакатда, экспертларнинг ҳисоб-китобларига кўра, иссиқхоналардаги узумзорларнинг умумий майдони ўн гектардан ошмайди. Асосан иссиқхоналарда “Кодрянка”, “Кардинал” ва бошқа навли узумлари етиштирилади. Йирик иссиқхоначи узум етиштирувчилар, деярли 4 гектар майдонда – SC Selena-Bivol SRL қишлоқ хўжалиги корхонаси, Яловен тумани, Костешт қишлоғида жойлашган (ферма “Fructbioimpex” тадбиркорлик кооперативининг бир қисмидир). Бироқ, узумчиликнинг ушбу йўналиши оммалашиб бормоқда. Масалан, Спея қишлоғидаги узумзорлар қисқа вақт ичида иссиқхоналарда 20 гектаргача узумзорлар барпо этишни режалаштиришмоқда.\nШунингдек ўқинг: Молдова ва Ўзбекистон – хўраки узум бўйича глобал конгрессда!\nАйни пайтда иссиқхоналарда етиштирилган узумнинг катта қисми ички бозорда сотилмоқда. Унинг ҳажми июлдан август ойи охиригача – сентябр ойининг бошларида, очиқ плантациялардан хўраки узумлари Молдова бозорига кира бошлаганда, узумчилик уюшмалари мутахассислари узумлар тахминан 150 тоннага етади, деб баҳоламоқдалар.\nКелажакда иссиқхоналарда етиштирилган хўраки узумнинг асосий таъминоти Европа Иттифоқи бозорига кетиш мумкин. Ўтган йили SC Selena-Bivol SRL иссиқхона узумини Польшага ўртача 1,5 евро/кг улгуржи нархда экспорт қила бошлаганди.


PressReader - Qishloq Hayoti (Village Life): 2017-11-11 - ИСТЕЪМОЛГА ЕТАРЛИ, НАВБАТ ҚАЙТА ИШЛАШГА\nИСТЕЪМОЛГА ЕТАРЛИ, НАВБАТ ҚАЙТА ИШЛАШГА\nQishloq Hayoti (Village Life) - 2017-11-11 - News - Ҳусан ТЕМИРОВ, “Qishloq hayoti” мухбири.\nАйни пайтда Қашқадарё вилоятида 300 га яқин балиқчилик хўжаликлари мавжуд бўлиб, улар 19,4 минг гектар табиий, 1,2 минг гектар сунъий сув ҳавзаларида фаолият олиб боришмоқда. Таҳлиллар шундан далолат беряптики, ўтган йили вилоятда 12,5 миллион дона балиқ чавоқлари етиштирган бўлса, жорий йилда бу рақам 13,2 миллион донани ташкил этмоқда.\nЖорий йилнинг ўтган даврида 2 минг 662 тонна балиқ эл дастурхонига етказиб берилди. Шаҳрисабз туманидаги Ҳисорак, Қамаши туманидаги Чимқўрғон, Нишон туманидаги Толлимаржон, Ғузор туманидаги Пачкамар, Яккабоғ, Чироқчи туманларидаги сув омборларида 199 та садок мосламаси ўрнатилди. Йил бошидан буён Қарши ва Нишон туманларида 13 миллион дона балиқ чавоғи ишлаб чиқариш қувватига эга янги инкубация ташкил этилди.\nЭътиборлиси, сув ҳавзалари учун талаб этиладиган балиқ чавоқлари ҳудуднинг ўзида етиштирилмоқда. Айни пайтда қуввати 15 миллион дона чавоқ етиштириш имкониятига эга бўлган саккизта инкубация цехи ва 11 та репродуктор хўжалиги қўшни вилоятларга ҳам шартнома асосида балиқ чавоқлари етказиб беряпти.\nЕтиштирилган балиқ ва балиқ маҳсулотларини сотишга мўлжалланган савдо нуқталари ташкил этишга ҳам эътибор қаратиб келинмоқда. Йил бошидан буён аҳолига қулай ва арзон нархларда балиқ маҳсулотлари етказиб бериш мақсадида савдо шохобчалари фаолияти йўлга қўйилди. Балиқни қайта ишлаш борасида самарали лойиҳалар ҳам амалга ошириляпти. Қарши туманидаги “Намуна балиқчилиги” МЧЖ томонидан йилига 100 тонна балиқни дудлаш қувватига эга бўлган цех ишга туширилди. Қарши шаҳрилик тадбиркор Юсуф Ҳамроев томонидан 150 тонна балиқни дудлаш цехи ишга тушиш арафасида. Бу саъй-ҳаракатлар балиқ маҳсулотларига бўлган талабни қондиришга қаратилган.\nТаҳлиллар шуни кўрсатмоқдаки, 2016 йилда аҳоли жон бошига истеъмол қилинган балиқ маҳсулотлари 1,8 килограммни ташкил этган бўлса, жорий йилда ушбу кўрсаткични 2,2 килограммга етказиш мўлжалланган. Бу эса аҳоли дастурхонига балиқ ва балиқ маҳсулотлари етказиб бериш ҳажми сезиларли даражада ортишидан далолат беради.\n– Вилоятда балиқчилик йўналишида 33 та лойиҳани амалиётга татбиқ этиш мақсадида иш олиб бориляпти, – дейди “Ипотека-банк”нинг Қашқадарё вилояти филиали бошқарувчиси Шуҳрат Жабборов. – Бугунги кунда 21 та лойиҳа кредит маблағлари ҳамда 7 та лойиҳа тадбиркорларининг ўз маблағлари ҳисобидан амалга оширилди. Йил охиригача яна олтита лойиҳани бажариш кўзда тутилган. Бунинг ҳисобига 150 дан ортиқ янги иш ўрни яратилади.\nВилоятда олиб борилаётган кенг кўламли ишлар аҳолининг балиқ ва балиқ маҳсулотларига бўлган талабини янада тўла қондиришга қаратилган. Зеро, аҳолини озиқ-овқат маҳсулотлари билан таъминлаш давлатимиз сиёсатининг устувор йўналишларидан биридир.


15 август, 2020, 22:18\nБош мураббий "Андижон"ни кучлилар орасида сақлаб қолишга ишонмоқда.\n“Андижон”нинг ушбу мавсумдаги иштироки қониқарсиз давом этаётгани доимгидиек, унинг ашаддий ишқибозларини дарғазаб қилмоқда. Боиси, ҳали ғалаба қозонишни уддалай олгани йўқ, рақибларига эса очколарни улашмоқда. Ахир бундай вазиятда қайси мухлис қониқиш ҳосил қилсин?!\nВазиятни ўнглаш учун клубда бош мураббий алмаштирилганини ҳам биласиз. Александр Хомяковдан сўнг Виктор Кумиков “Андижон”ни бошқаришга киришди. Аммо ҳали бунинг натижаси кўринмаяпти. Тўғри, энг кўп дуранг ҳозирча андижонликларга тегишли бўлиб турибди. Аммо умумий маънода айтганда, ғалабасиз сериянинг давом этаётгани ва таркибнинг рақобатбардош эмаслиги эвазига ҳам жамоа катта қийинчиликларга дуч келяпти.\n10 августдан трансфер ойнаси очилган бир маҳалда бошқа клублар таркибларини кучайтириш ишлари билан банд. Лекин бу борада “Андижон”да бирор-бир ҳаракат кўзга ташланмаяпти. Ҳолбуки, таркиб кучайтирилишга муҳтож, бироқ ҳали жамоани кучайтира оладиган ўйинчилар қўшилгани йўқ. Ҳайронмиз, бундай таркиб Виктор Кумиковни қониқтиряптими? Унинг режалари қандай? Жамоани кучайтириш учун нималар қиляпти? Ҳозирги вазиятдан келиб чиққан ҳолда Виктор Балютовичга бериладиган саволларимиз тўпланиб қолганди. Кумиков эса суҳбатлашиш таклифимизга ижобий жавоб қайтарди.\n- Виктор Балютович, тайёргарлик ишлари қандай кетяпти? Афтидан, кайфиятингиз ҳам яхши эмасдек кўринади...\n- Машғулотлар - ҳаммаси режа асосида кетмоқда. Барча жон-жаҳди билан машқ қилмоқда. Бундай жараён қандай кетишини эса ўзингиз яхши биласиз. Таркибга кимлар келиб қўшилгани, кимлар кетиши ҳали мавҳум. Айни пайтда ихтиёримизда бор бўлган футболчилар билан шуғулланяпмиз холос.\n- Айтинг-чи, ҳозиргача клуб таркибига кимлар келиб қўшилди?\n- Ҳозир бу хусусида батафсил гапиришга ҳожат йўқ, назаримда. Асосан жанговор кайфиятдаги ёш йигитларни кўрикдан ўтказяпмиз. Уларнинг бирортаси билан ҳали тўлақонли келишувга эришилгани йўқ.\n- Кечирасиз, таркибдан Ислом Абдуллаев, Жаҳонгир Абдумўминов ва Мишел Ибе каби футболчилар кетди...\n- Абдумўминовнинг кетгани аниқ. Абдуллаев билан боғлиқ масала ҳали тўла ечим топмаган. Биласиз, у ижара асосида “Андижон”да ўйнади. Эшитишимча, унга қўнғироқ қилишган. Унинг “Қўқон-1912”га қайтиши энди фақат ўзигагина боғлиқ эмас. Очиғи, билмайман, балки қайт, деб қўнғироқ қилишган бўлса, Абдуллаев Қўқонга қайтиши мумкин. Абдуллаев Қўқонга кетган, бу ёғи қандай бўлишини мен эмас, балки раҳбарлар ҳал қилишади. Ибе ҳақида ҳам сизга тайинли гап айтишим даргумон. Унинг “Андижон”да қолиш ё қолмаслиги ҳақида аниқ гап айта олмасам керак.\n- Нима сабабдан таркиб кучайтирилмаяпти? Масалан, ҳужум чизиғида муаммолар яққол кўзга ташланиб турибди...\n- Кучли ҳужумчиларни таркибга жалб қилиш учун пул керак. Бизда эса молиявий ҳолатимиз у қадар зўр эмас. Шунинг учун ҳам таркибда ҳужумчилар билан боғлиқ муаммо юзага келган.\n- Жамоа таркибидаги молдавиялик Артём Литвяков ишончни оқлаяпти, дейиш қийин. Чунки у “Андижон” таркибида ҳали ўзини кўрсатгани йўқ. Айтинг-чи, гол урмаётган ҳужумчи сизга керакми?\n- Қулоқ солинг, ҳозирча бизда бошқа ҳужумчи йўқ. Агар янгисини топиб беришса у билан хайрлашишим мумкин. Биласиз, бирор-бир клуб ҳужумчиларсиз ўйнай олмайди. Уни ким олиб келган бўлса, тақдирини ҳам ўзи ҳал қилиши керак. Айни чоғда бизда ҳужумчилар муаммоси яққол кўзга ташланиб тургани боис ундан воз кеча олмасак керак.\n- Виктор Балютович, бу сизнинг мураббийлик фаолиятингиздаги энг қийин дамлардан бири, дейиш мумкинми?\n- (Кулганча) Ҳа, шундай деса ҳам бўлади, бу масалада унчалик адашганингиз йўқ. Шунақаси биринчи бор кузатиляпти.\n- Пандемия футболчиларга қандай таъсир ўтказяпти?\n- Бу ҳақида гапиришга ҳожат йўқ. Ахир карантин туфайли футболчиларнинг ўйин амалиёти деярли издан чиқиб бўлган. Албатта, уларга карантин чоғида индивидуал тарзда шуғулланиш бўйича топшириқлар берилган. Энг асосий муаммо шундаки, ўйинларнинг йўқлиги футболчиларга ҳам руҳан, ҳам жисмонан салбий таъсир ўтказмасдан қолмаяпти. Устига-устак карантин ҳали тўлақонли ниҳоясига етгани йўқ.\n- Шундай таркиб ва молиявий вазият билан “Андижон”нинг Суперлигада ўз ўрнини сақлаб қолишига ишонасизми? Қолаверса, клубнинг ғалабасиз серияси анча чўзилиб кетди...\n- Гапингиз рост, ғалабасиз сериянинг чўзилиб кетгани, устига-устак карантин чоралари туфайли юқорида айтганимдек, ҳаммаси ўйинчиларимизга акс таъсир кўрсатмасдан қолмаяпти. Учрашувлар қайта бошланиб, бир-икки беллашувда ғалаба қозонадиган бўлсак, ишонаманки, ҳамма ишларимиз изига тушиб кетади.\n- Шу пайтгача шогирдларингизнинг ўйинини трибунада кузатиб келдингиз. Бу ҳол уларга салбий таъсир кўрсатган бўлса керак?\n- Бўлмасам-чи! Бунинг устига кийим алмаштириш хонасига ҳам тушишимга рухсат йўқ эди. Трибунада ўтириб бақирганча нималарнидир тушунтиришга ҳаракат қилдим. Мен учун энг қулай жой захира ўриндиғида ўтирганча жамоам ўйинини бошқаришдир.\n- Жамоа ишқибозлари “Андижон”нинг тақдиридан хавотирга тушиб қолишган. Уларга нима деган бўлардингиз?\n- Хавотирланишга асос йўқ, чамамда. Муҳими, биз ишлаяпмиз. Зиммамиздаги ўз вазифамизни бажаряпмиз. Пулларнинг йўқлиги барчамизга салбий таъсир кўрсатяпти холос. Қийин даврдан биргаликда чиқиб кетамиз, деб умид қиляпман. Бундай шароитдан ишқибозлар, ўйинчилар ва биз мураббийлар штаби вакиллари биргаликда чиқиб кетамиз. Шунга ҳаракат қиламиз.\n- Аммо бизга жонкуяр мухлислар тез тез қўнғироқ қилиб, “Андижон” клубидаги вазият қандай эканлиги, таркибда қандай ўзгаришлар борлиги ҳақида сўраб туришади. Сиз бунга нимани қўшимча қилган бўлардингиз?\n- Ҳозирча аниқ бир нарса дейишим қийин. Лекин таркибда ўзгаришлар бўлган заҳоти бу ҳақида сиз журналистларга албатта айтиб бераман. Ўзгаришларни мухлислар матбуот орқали билиб олишади.\n- Ғалабасиз ўйинлар серияси туфайли истеъфоингиз тезлашиб кетиши мумкинлигидан хавотирга тушмайсизми?\n- Бу ҳол мени унчалик хавотирга солмайди. Чунки бундай ҳолат исталган мураббий билан содир бўлиши мумкин. Ҳозирча буни ўйламаяпман. Аксинча, вазиятни ўнглаш мақсадида бор кучим билан ишлаяпман. Албатта, биз ғалаба қозонишни, бу билан мухлисларни қувонтиришни истаймиз. Аксига олиб сира бунинг иложи бўлмаяпти. Бироқ ҳаммаси ўткинчи. Ҳаётда барча иш киши истаганидек кечавермайди. Асосийси, мен ўз ишимни иложи борича сидқидилдан бажаришга ҳаракат қиляпман.\n- Демак, жамоани ҳозирги ҳолатидан қониқиш ҳосил қиляпсиз экан-да?..\n- Йўқ, албатта. Агар биз машқ қилаётган бўлсак, лекин натижалар кўнгилдагидек чиқмас экан, бундан қандай қилиб кўнгил тўлиши мумкин?! Айниқса, уйдаги учрашувлардан айримларини бой берганимиз кўнглимизни хира қилди. Шу боис хатолар устида ишлашга ҳаракат қиляпмиз. Йўл қўйилган камчиликлардан тўғри сабоқ чиқарсак, ишларимиз ўз самарасини беришига ишонаман. Яна қайтараман, анчадан бери молиявий масалада ишларимиз кўнгилдагидек эмаслиги барчамизга салбий таъсир кўрсатяпти. Ким ҳам бепул ишлашни истарди...\n- Устига-устак биринчи даврадаги охирги учрашувлар Тошкентда ташкил этилади. Бу ҳолат жамоага янада салбий таъсир кўрсатмайдими?\n- Вазиятдан хулоса чиқарган ҳолда иш тутиш ўринлидир. Ўйнамасдан юришдан кўра Тошкентда тўп суриш албатта яхши. Олдинда тўртта ўйин турибди. Уларни Тошкентда иложи борича яхши натижалар билан якунлашга ҳаракат қиламиз. Сўзим охирида яна шуни такрорлашни истардимки, биз аввало мухлисларимизни қувонтириш мақсадида ишлаяпмиз. Умид қиламанки, жамоадаги вазият ижобий томонга ўзгаради ва натижалар ўз-ўзидан яхшиланади.\nРасман! "Андижон" нигериялик легионери билан хайрлашди


Ўғрини қароқчи уряпти « Ўзбекистон Халқ Ҳаракати\nЎғрини қароқчи уряпти\n17 July 2019 - 11:09\nТушликдан кейин велосипедни олиб марказдаги Фарғона кўчасидан Қалайнав ҚФЙ яқинигача бориб келдим. Қози Аҳрор МФЙда бир муддат одамлар билан суҳбатлашдим.\nМошинада ғиштни тўкишиб, “2000 та ғишт олдим деб қўл қўйиб беринг” дейишяптийкан. Кейин ғиштни санаб кўришса, 1100 та, 1130 та, 1240 та, энг кўпи 1410 та чиқди.\n– Ғиштни мошинасида олиб келиб тўкяпти, биз санаб олганимиз йўқ. Кейин бир жойга тахлайлик буни деб терганимизда санадик, кам чиқяпти. 5000 та дегани билан 3000 та ғишт бериларкан-да, – дейишди.\nБир отахон гап бошлаб қолди:\n– Эй, писари Хўжа, бориб уларга айтгин, уй қуришда пойдевордан бошлашади. 2 тонна семунт дебсан, семунт йўқ, озгина ғишт ташлаб кетди. Ман ҳозир бу ғиштларни нима қилай? Аввал семунт бермайдими, биз қурилишни бошламаймизми? Шуни бориб катталаринга айт. Тушундинг-а?!\n– Ёзганларизни ўқиймиз, ака. Гап йўқ, лекин бизни алдаманглар. Зам ҳоким билан чиқволиб 5 мингта дедиларинг, хоп 2 мингта деб ярми йўқ. Қарийб ярмини оладиган бўлсалаларинг, 5 мингта эмас, 3 мингта десаларинг бўлмайдими? Сизларга барибир ҳеч нима демасак. Алдаш шартмиди? Қанақадир қоғозга қўл қўйдиряпсизлар, эртага буниям ҳисоб-китоби борми дейманда? – деди яна бир йигит.\n– У ерда 5-10 киши ғишт юклаяпти, кимдир санамаётгандирда, “на глаз” 2000 та бўлди деб тургандир. Бир киши юкласа-ку ҳисобини биларди, кўпчилик юклагани учун ҳисобда адашгандир?.. – ҳижолат бўла бошладим.\n– Эй ука, сиз уларни тарафини олманг. Улар ҳам сизни айнитиб қўйибди. Атрофдаги ғишт заводлардан мажбурлаб бепулга олиб келибди. Буни эшитиб кўнглимиз тортгани йўқ. Ўғрилик молни эҳсони бўладими? – деди бошқа бир оқсоқол…\n– Вилоят ҳокими буйруқни берган, кейин бечора тадбиркорлар ғишт беришга мажбур бўлган, ишимиз тўхтаб қолмасин деб. Энди шундан ҳам уриб қўлишадиган бўлса, ўша тадбиркорлар давлатга эҳсон қилиб қўёврмайдими? Катталар халқни номини сотиб ғиштли бўлиб қоляптими ё? – гапга аралашди бир аёл.\n– Ҳоким иссиқ кунда ҳар бир камазнинг тепасида турмайди-ку нечта солдинг деб. Давлатниям тушунинглар ахир.\n– Тўғри ҳоким бу иссиқда турмайди. Шунақа пайтда ҳар бир маҳалла раисига хабар берилса, хонадон вакиллари боради. Ёрдамлашади. Санаб солади. Фалон маҳалла, фалон кўчадан шунча одам ғишт юклашга деса, бепулга бориб ишлардик. Ҳозир тирикчилик бир аҳволда бўлса, бозор йўқ, уй йўқ, бирон жойда ўқиган бўлсакки, сизга ўхшаб давлатни ишига бориб келиб ойлик олсак.\n– Бирон жойда ишламайман, бу ишимгаям биров менга пул бермайди. Менгаям сизлардақа одамлар хабар беришди, ростмикин деб чиқдим.\n– Ҳа, рост. Хуллас, гапни эшит ука, семунт йўқ. Семунт учун 17 та қоп бервордим. Бу оёқни қара, ука, совуқдан шунақа аҳвол, Россиядан шу дард билан келдим. Кеча берворганман, семунтни берса, фундамент қуяман деб. Ана қара, олдингисини майдалаб тайёрлаб қўйибман. Сан борасан, биринчи семунт беринглар, кейин ғишт беринглар. Ўзи 5 мингта ғиштларинг ҳам кам, лекин шуниям тўлиқ бермаяпсизлар экан, дейсан. Тушундинг-а. Бўлди, иссиқда буниям бошини қотирмайлик. Ҳамма уйига.\nЙўлни нариги бетидаги дренаждан тўйиб сув ичиб, бошимниям сувга пишиб олиб, велосипедимга миндим. Алам қиларкан. Уларни ҳаққини мен еб қўйгандек, ҳаммаси менга ташланади. Бор шунақа дегин деб ҳайрлашса, баттар алам қиларкан. Худди мен амалдорлар билан ош-қатиқдек…\nУларга бориб нима қилдим? Мана шу ердан ўқиб олишар…


Одил Аҳмедов футболдаги фаолиятини якунлади – Газета.uz\nЎФА раҳбари Абдусалом Азизов ва Одил Аҳмедов\nОдил Аҳмедов футболдаги фаолиятини якунлади\nЎзбекистон миллий терма жамоасида 108 та ўйин ўтказиб, 21 та гол уришга муваффақ бўлган Одил Аҳмедов футболдаги фаолиятига якун ясади. «Сизларнинг кўз олдиларингизда бутсиларимни михга илиб, футболчилик фаолиятимни тугатганимни эълон қиламан», — деди у.\nLotinchada На русском языке 18 декабр 2021, 22:10 Жамият Спорт\nХитойнинг «Цанчжоу Майти Лайонс» клуби ярим ҳимоячиси ва Ўзбекистон миллий терма жамоаси сафида энг кўп сардорлик қилган Одил Аҳмедов футболдаги карьерасини якунлади, деб хабар берди ЎФА матбуот хизмати.\n18 декабрь куни Одил Аҳмедов ҳаёти ва ижодига бағишланган тадбирда «Орзунинг шонли йўли» номли китоб тақдимоти ҳам ўтказилди.\nТадбирда ЎФА президенти Абдусалом Азизов унинг Ўзбекистон футболига қўшган ҳиссаси ҳақида гапириб, Аҳмедовнинг фаолияти ёшлар учун наъмуна эканини таъкидлади.\nТадбирда Одил Аҳмедов сўзга чиқиб, мухлислар олдида «бутсини михга илишини» айтди.\n«Яқинда Ўзбекистон терма жамоасидаги фаолиятимни якунлаганимни маълум қилган эдим. Бугун ўзим учун яна бир қийин қарорни қабул қилдим. Бугун сизларнинг кўз олдиларингизда бутсиларимни михга илиб, футболчилик фаолиятимни тугатганимни эълон қиламан. Бу жуда ҳам оғир қарор. Мен учун футбол ўйнаш — майдонда борини бериш дегани. Бу қароримни тўғри деб қабул қиламан. Мен билан ишлаган барчага раҳмат», — деди у.\nОдил Аҳмедов ҳаёти ва фаолияти ҳақидаги «Орзунинг шонли йўли» номли китоб 151 бетдан иборат бўлиб, ҳозирча 2000 тиражда чоп этилган. Китоб Баҳтиёр Абдуғафур муаллифлигида ёзилган.\nМаълумот ўрнида, Одил Аҳмедов 1987 йилнинг 25 ноябрь куни Наманган шаҳрида туғилган. 2000 йилларнинг бошида У «Навбаҳор» ва Тошкентнинг «Локомотив» футбол клублари академиясида таҳсил олган. Кейинроқ У Тошкентнинг «Пахтакор» клуби ўринбосарлар таркибида ўйнашни бошлаган.\nАҳмедовнинг миллий жамоадаги дебюти 2007 йилда бўлганди. Ўшандан бери 108 та ўйин ўтказган ва 21 та гол уришга муваффақ бўлган. Унинг ҳисобида 1 та қизил ва 8 та сариқ карточка ҳам мавжуд.\nШу вақтгача 4 та Жаҳон чемпионати саралашида қатнашган. 3 бор Осиё кубогида иштирок этган ва «Ўзбекистон Республикасида хизмат кўрсатган спортчи» фахрий унвони билан тақдирланган.\n2018 йилда Одил «Шанхай СИПГ» билан бирга Хитой Суперлигаси чемпионига айланганди.\n2020 йил ёзида Аҳмедов Хитойнинг бошқа бир клубида қисқа муддат тўп сурганди, Ундан сўнг, жорий йилнинг бошида «Цанчжоу Майти Лайонс» билан шартнома тузиб, жароҳатлар туфайли клуб сафида майдонга тушмаганди.\nҚишда Одил Аҳмедов «Futbol» TV телеканалидаги «Offside» кўрсатувида меҳмон бўлган ва ана шу вақтда 2022 йилда бўлиши кутилаётган янгилик ҳақида гапирганди.\n«Ҳозир жуда кўп нарсалар ҳақида ўйлайяпман. 2022 йилда янгилик бўлиб қолиши мумкин. Балки кейинги йили футбол ўйнамасман. Шундай режаларим ҳам йўқ эмас», — деганди у.\nУ шунингдек, фаолиятини якунлаш бўйича ҳамма нарсани ҳисоб-китоб қилиши лозимлигини айтганди.\n«Мисол учун, ҳозир Ўзбекистон чемпионатидаги ҳар қандай клубда ўйнашга кучим ва иқтидорим етади. Бироқ ўйлаб қарасак, кимга қарши, қайси футболчилар билан ўйнайман, деган савол турипди. Шу томони кўпроқ муҳим. Мен хорижда 10 йил давомида профессионал футболчилар, мураббийлар ва ишчилар билан ишладим. Уларни солиштирганда фарқ катта», — деган эди терма жамоанинг собиқ сардори.\nОдил Аҳмедовнинг 2021 йил 15 июнь. куни Ўзбекистон ва Саудия Арабистони учрашуви олдидан кийиниш хонасида айтган сўзлари ҳам эълон қилинди.\nОдил Аҳмедов Ўзбекистонга инсонпарварлик ёрдами юборади 7 апрель 2020, 18:07\nОдил Аҳмедов Осиё Кубогида интервью беришдан бош тортгани учун жаримага тортилди 1 феврал 2019, 20:24\nОдил Аҳмедов фаолиятини «Шанхай СИПГ» да давом эттиради 30 декабр 2016, 18:51\nОдил Аҳмедов миллий терма жамоаси сардори бўлди 3 сентябрь 2015, 13:35\n19 декабр 2021, 18:05\nУзбек футболининг янги тарихида учмас из колдираётган Одил Ахмедовга ухшаган футболчилар купайиши керак. Миржалол Косимов, Сервер Жепаров, Виталий Денисов, Одил Ахмедов. каби номлар замонавий узбек футболини дунёга танитишга жуда катта хисса кушди ва бу руйхат янада кенгайишини хар бир Узбекистонлик мухлис чин дилдан хохлайди. Офарин, Одил Ахмедов. Хаммаси учун рахмат!


“Парпиева ҳали анча ёш, буниси анча ёши катта ва тажрибали”, дея таърифлади ҳуқуқ фаоли Суръат Икромов журналистнинг янги адвокатини. Гуруҳ терговчиси Веселев адвокат Орифжоновни 3-4 кун ичида терговга чақиришни ваъда қилган.\nБу орада “давлат тўнтариши”да айбланаётган журналистнинг онаси Гавҳаржон Мадаминова давлат ҳимоячиси Ш.Шариповга пул ҳам тўлади.\n“3 ой кўрилиши керак экан, бир ойи ўтди. Лекин гуруҳ терговчилари агар иш чўзиладиган бўлса, тергов ишлари қонун бўйича бир йилгача давом этилиши мумкинлигини айтишди “, деди С.Икромов “Элтуз” мухбирига. Бундан ташқари, у ишдаги фигурантлар сони кўпаяётгани, иш кенгайтирилаётганидан хавотир билдирди.\nЖумладан, у “Эрк” партиясининг Туркияда яшаётган фаоли Ислом Холбой, шунингдек, унинг ўғли ва синглисига қарши жиноят иши очилганини маълум қилди.\n“Бу ишлар Муҳаммад Солиҳ оқланишининг олдини олиш учун қилинган бўлиши мумкин. 1999 йилги портлашлар сценарийси ҳам шундай тайёрланган эди. Энди булар янги президент олдида ўзларини кўрсатишмоқчи”, деди С.Икромов.\nЖурналист Бобомурод Абдуллаев иши юзасидан МХХнинг бир ходими ҳам ҳибсга олинган, унга нисбатан “давлат сирини ошкор қилиш” айби қўйилмоқда.\ndata-title="Бобомурод Абдуллаев олдига адвокат киритиш ҳаракати самарасиз қолмоқда" data-description="2 ноябрь куни Бобомурод Абдуллаевнинг олдига қўйилмаётган адвокат Муножот Парпиева шикоятини Бош прокурор ўринбосари Алишер Мирасилов 10-15 кун ..." data-image="https://eltuz.com/wp-content/uploads/2017/09/r624565.jpg" data-url="https://eltuz.com/video/201595/" data-services="facebook,odnoklassniki,twitter,telegram" data-counter="ig">


Украинада Навоий асари бир неча тилда чоп этилади\nМосквадаги Алишер Навоий ҳайкали.\nУкраинада Алишер Навоийнинг “Фарход ва Ширин” достони ўзбек, украин, инглиз, француз, немис ва турк тилларида алоҳида –алоҳида китоб шаклида чоп этилади. Бу ҳақда “Жаҳон” ахборот агентлиги хабар тарқатди.\nХабарда айтилишича, айни пайтда достоннинг ўзбек ва украин тилидаги нусхаси нашрга тайёр ҳолга келтирилган. 336 саҳифали мазкур китоб Алишер Навоийнинг “Фарход ва Ширин” достони оригинал нусхаси тасвирлари билан бойитилган.\n2016 йилда Алишер Навоий таваллудига 575 йил тўлади. 15 июлда Тошкентга келган Россия Ташқи ишлар вазири Сергей Лавров ҳам мазкур сана муносабати билан Россияда бир қатор тадбирлар ўтказилиши режалаштирилаётганини билдирган эди.


Унутмайди номингизни она Ватан! » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Унутмайди номингизни она Ватан!\nУнутмайди номингизни она Ватан!\nЯнги ўқув йили бошланишининг илк кунида Боғот туманидаги 37-сон мактаб биноси олдида давлатимиз сарҳадларини ҳимоя қилиш чоғида мардларча ҳалок бўлган катта сержант Азамат Умаров хотирасини абадийлаштириш мақсадида ўрнатилган ёдгорликнинг очилиш маросими бўлиб ўтди. Унда иштирок этганлар юрт ҳимояси йўлида ўз жонини қурбон қилган Ватаннинг содиқ ва мард фарзанди ҳақидаги илиқ хотираларни яна бир бор эсга олдилар. Қуйида Азамат Умаровнинг ҳаёт йўллари ҳақида ҳикоя қиламиз.\nКим юртига содиқ турса мендирман ўша!\nХоразм вилоятининг Боғот туманидаги “Тозабозор” маҳалласи қўшни Туркманистон давлати билан чегара ҳудудда жойлашган.Маҳалла адоғи асрий қумликларга туташиб кетади. Бундан йигирма йиллар муқаддам қишлоқ аҳли ҳар тонг бир манзарага гувоҳ бўлишарди.Истараси иссиқ, чайир гавдали, билакларидан куч ёғилиб турган йигит елкасига бир қоп юкни ортмоқлаб қумда бетўхтов югурар, соатлаб жисмоний машқлар бажарарди.Ўз олдига аниқ мақсад қўйиб олдинга интилаётган,орзулари бир олам бу йигит Азамат Умаров эди.\nСодда,камсуқум қишлоқ йигитининг болаликдан юрагига жо бўлган улуғ бир нияти,орзуси бор эди: у ҳам бўлса Ватан ҳимоячиси бўлиб, эл-юртга садоқат билан хизмат қилиш.Балки чегара ҳудудида яшагани боис унинг қалбида чегарачи бўлиш орзуси куртак ёзгандир. Бу йўлда у тош келса кемириб, сув келса симириб олға интилишга, керак бўлса шу юрт учун жонини фидо қилишга ҳам тайёр эди. Эгнига ҳарбий либос кийиб, Ватанга содиқлик қасамёдини қабул қилганда ундан бахтли инсон йўқ эди гўё.\nАзамат ҳам барчамиз қатори ҳаётни жуда севарди, тенгқурлари каби унинг ҳам орзу-умидлари кўп эди. Афсус бешафқат ўлим уни орамиздан жуда эрта олиб кетди.Ўшанда у қалби орзуларга лиммо-лим 24 яшар навқирон йигит эди...\nОнаизорнинг ушалмаган орзулари\nМана Азамат туғилиб вояга етган хонадон. Қўшни уйлардан фарқ қилмайдиган ораста, супуриб-сидирилган оддий ҳовли.Азамат хизмат қилган ҳарбий қисм вакиллари ҳамроҳлигида остонага қадам қўямиз.Бизни кўриб отаси Раҳимберган ака ва онаси Жумабика опа истиқболимизга чиқди.Ҳол-аҳвол сўрашгач,у ёқ бу ёқдан гаплашиб ўтириб суҳбат мавзуи Азаматга келиб тақалади.\n-Ўнта бўлса,ўрни бошқа деганларидек, оилада фарзандларнинг ҳар бири ота – она учун азиз,-дейди Раҳимберган ака.- Очиғи тўртта ўғлим ичида Азаматга меҳрим жуда бўлакча бўлиб, ундан умидим катта эди.Ёшлигидан меҳнатда тобланиб, жуда иродали ,чайир бола бўлиб ўсди. Кўп йиллар хўжаликда трактор ҳайдадим. Азамат доим ёнимда менга дастёр,қўл-қанот эди.Техникага жуда қизиқарди, ҳатто трактордаги айрим носозликларни мендан олдин дарров илғаб олар, таъмирлаш ишларини ҳам ўзи бажарарди.Ҳарбий бўлиш унинг болаликдаги орзуси эди. Муддатли ҳарбий хизматга кетганидан бироз вақт ўтиб, қасамёд қабул қилгани ҳақида фахр билан ёзганди. Хизматни тугатиб қайтгач бир муддат фермер хўжалигида ишлади.Қўли меҳнатда бўлсада,кўнгли ўзи севган, бутун вужуди билан интилган касб – ҳарбийликда эди. Шартнома бўйича хизматни давом эттиришга рухсат сўраганида, оқ фотиҳа бердим.Ўзи орзу қилган соҳада хизматни бошлагач орадан 9 ой ўтиб ўша машъум ҳодиса содир бўлди. Кўнгил ярасини вақт даволайди дейдилар. Балки тўғридир. Аммо фарзанд доғини ювишга вақт ҳам ожизлик қилар экан. Менга фақат бир нарса таскин беради: ўғлим юртнинг, элнинг берган нон-тузини оқлади, қисқа умр кўрган бўлсада мазмунли ҳаёти билан ўзидан яхши ном қолдириб кетди...\n- Ўғлимнинг тўйига деб ният қилиб сарполар йиғиб, тараддуд кўриб юргандим,-дея кўзларидан дув-дув ёш тўкилиб, аста сўз бошлайди Жумабика опа.Танлаганинг бўлса айт, совчиликка бориб “бошини боғлаб” қўяйлик деб қийин-қистовга олардим. Онажон сал шошманг, ўзим айтаман, бир-иккита режалаган ишларим бор, деб пайсалга соларди.Болагинамнинг пешонасига куёв тўнларини кийиб гўшангага кириш бахти ёзилмаган экан.Балки ортидан бир зурриёд қолганида шу билан сал овуниб, лахча чўғ бўлиб ёнган юрагим салгина таскин топармиди? Отам, онам деб йиғлаш мерос, бу ҳамманинг бошида бор савдо, аммо ҳеч бир она болам деб йиғламасин экан. Байрамларда ўғлим хизмат қилган ҳарбий қисм раҳбарияти, сафдош дўстлари, синфдошлари йўқлаб келишади. Уларни кўрганда Азаматжонни кўргандай бўламан, бағримга босиб дуо қиламан. Болагинамнинг дўстлари ҳам менга ўз фарзандимдай азиз бўлиб қолган.\nЖумабика опа ўғлининг мактаб давридаги, ҳарбий хизматда тушган фотосуратлари, кундалик дафтарлари, аъло ўқиши ва спортда эришган ютуқлари учун берилган Фахрий Ёрлиқларни авайлаб асрайди. Ҳар бир буюмда жигарбандининг нафасини сезади. Онахоннинг қўлидаги альбомдаги суратларга разм соламиз. Ҳарбий либосдаги келишган,кўркам, юз-кўзидан ҳаётга муҳаббат балқиб турган йигит сиймоси жасорат ва мардлик тимсоли бўлиб туюлаверади.\nХотира уйғонса гўзалдир...\nКатта сержант Азамат Умаров Боғот туманидаги 37-сон мактабда таҳсил олган.Бугун ушбу таълим масканида унинг хотирасига бағишлаб бурчак ташкил қилинган. Устозлар ўқувчиларга ушбу мактабнинг собиқ битирувчиси Азамат Умаровнинг Ватан осойишталиги йўлидаги жасорати ҳақида сўзлаб берадилар,худди унингдек юртни севишга, тинчлигимизни кўз қорачиғидек асрашга даъват этадилар.\nАзамат ўқиган синф хонасига кирамиз. Хонада унинг устозлари, синфдошлари жам бўлишган.\n-Азаматнинг биринчи синфга ўқишга келган кунлари ҳамон эсимда,-дейди мактабнинг бошланғич синф ўқитувчиси Озода Болтаева.- Ҳарфларни тез ўзлаштирар, билим олишга жуда чанқоқ эди. Яна бир хислати ҳамиша озода юрарди. Ҳуснихати ҳам чиройли эди. Мактабни битказиб кетгандан кейин ҳам байрамларда келиб ҳамма ўқитувчиларини табриклаб кетарди.\n- Раҳматли дўстимиз Азамат жуда бошқача йигит эди,-дея суҳбатга қўшилди синфдоши Хайрулла Хўжаниёзов.-Боя ўқитувчимиз уни доим озода кийиниб юрарди деб айтдилар.Ҳақиқатдан ҳам Азамат мактабга доим кўйлак шими дазмолланган, туфлиси артилган, сочлари калта қилиб таралган ҳолда келарди. Муҳими кийимларини дазмоллашни ойисига буюрмас, ўзи бажарарди.Жамоат ишларида жуда фаол, синфдошлардан ёрдамини аямасди. Уларнинг ҳовлиси мактабимиз рўпарасида жойлашган бўлиб, танаффус пайти ҳамма синфдошлар шу ерда чопардик.Отаси Раҳимберган ака жуда очиқкўнгил, бағрикенг одам бўлиб топганини олдимизга дастурхонга қўярди. Эртами кечми бу ҳовлига худди ўз уйимиздай бемалол кириб бориб ўртоқларимиз билан тамадди қилиб кетаверардик. Мактабни тугатгач ҳаммамиз мустақил ҳаёт йўлимизни танладик.Азамат болалик орзусидагидек ҳарбий бўлди. Қисқа умр кечирган бўлсада, мактабимиз, қишлоғимиз обрўсини кўкларга кўтариб кетди. Ҳайит айёмларида синфдошлар йиғилишиб қабрини зиёрат қиламиз, ота-онасидан хабар олиб турамиз.\n- Мен Азамат билан бирга хизмат қилганман,-дейди ўша даврларни хотирлаб сафдош дўсти, майор Муҳаммад Бекчонов.- У ўта одамийлиги, камтарлиги, топширилган вазифага жуда масъулият билан ёндошиши, ҳар қандай вазиятда дўстларидан ўз ёрдамини аямаслиги билан жамоамизда жуда ҳурмат қозонган эди. Азамат муддатли ҳарбий хизматни радиотелеграфчилар бўлинмаси командири вазифасида ўтаган, соҳасининг сир-асрорларини жуда яхши биладиган тажрибали мутахассис эди.Спорт билан шуғулланиш энг севимли машғулоти бўлиб, бўш вақтида уни фақат спорт майдончасидан топиш мумкин эди. Ҳарбий қисмлар ўртасидаги қўл жанги мусобақаларида қатнашиб жамоамизнинг ғолиблик шоҳсупасига кўтарилишига йўл очиб берганди. 2002 йилда жанубий сарҳадларимизда бир гуруҳ жангариларга қарши курашда жонбозлик кўрсатиб, мардларча ҳалок бўлди. Севган қизининг суратини доим чўнтагида олиб юрар, уйга қайтгач полвонларни таклиф қилиб катта тўй қиламиз, кураш тушишга тайёрланиб юр дўстим, деб ширин энтикиб қўярди. Афсус унинг мусаффо орзулари армонга айланди. Азамат чин дўст, содиқ сафдош, юксак инсоний фазилатлар соҳиби эди.\nОт ўрнини той босар...\nАзамат муддатли ҳарбий хизматни ўтаб қайтгач укалари Шодлик ва Отажон билан жисмоний машғулотлар ўтказиб, уларни ҳам Ватан ҳимоячиси бўлишга тайёрлай бошлади.Бизнинг оиламиз ҳарбийлар оиласи бўлади, дея бот –бот такрорларди. Азамат қисқа муддат ичида нафақат оилада, ўз туғишган укалари, балки қишлоқдаги кўплаб йигитлар қалбида ҳарбийликка иштиёқ уйғотиб, ватанпарварлик, юртга садоқат туйғуларини сингдира билди.Азаматнинг бевақт ўлими ҳам укалари Шодлик ва Отажонни танлаган йўлидан, азму қароридан қайтара олмади.Гулдай фарзандини қаро ер бағрига топширган муштипар она, жигарбанди доғидан юраги қон ота кейинги фарзандларини ҳам ҳарбий либос кийиб Ватан ҳимояси учун бел боғлашига изн беришди. Кўз қароғида асраган, жондан азиз фарзандидан ажралган ота-она учун бундай танловга рози бўлиш осон кечмагандир.Аслида Ватанни севиш, юртга садоқат, мардлик ва матонатнинг энг олий намунаси шу эмасми? Бугун Шодлик ва Отажон ҳарбийлик касбини эгаллаб марҳум акаси бошлаган шарафли йўлдан дадил одимлаб боришмоқда.\n- Азаматжондан олдин маҳалламиздан ҳарбийлик касбини тутган бирорта йигит йўқ эди,- дейди “Тозабозор” маҳалла фуқаролар йиғини раиси Илҳом Яхшимуродов.-Эндиликда қишлоғимизда ҳаёт йўлини ҳарбий соҳа билан боғлаётган ёшлар сафи кенгаймоқда.Маҳалламизнинг ўзидан 10 нафар йигит мамлакатимизнинг турли минтақаларида шартнома асосида хизмат бурчини ўтамоқда.Уларнинг барчаси Азаматжонга эргашиб,унинг ҳаёт йўлидан ибрат олиб шу касбни танлашган. Илоҳим уларга Азаматнинг мардлиги, матонати, обрў-эътиборини берсин-у, тақдирлари ўхшамасин.\nХотира абадий. Ўтганлар ёди мангу.Юрт тинчлиги ва осойишталиги йўлида ўз жонидан кечган, ҳарбий қасамёдига содиқ қолиб халқимиз эрки ва озодлиги йўлида курашиб, душманга кўксини қалқон қилган мард ўғлонлар хотираси қалбимизда мангу барҳаёт! Уларнинг кўрсатган жасоратлари ёш авлод учун ибрат мактабидир. Буюк аждодимиз Жалолиддин Мангубердига ҳақли равишда муносиб ворис бўлган бундай мардлар номи абадиятга дахлдордир. Зеро шоир айтганидек:\nВатан учун шаҳид кетган жигарларим,\nОр-номусни баланд тутган жигарларим,\nАбадият сари кетган жигарларим,\nХоразм вилояти ҳокими матбуот котиби –\nахборот сиёсати бўйича маслаҳатчиси


09.04.2019 11:06 0 196\nСенегалда бош вазир лавозими бекор қилинди. Мамлакат президенти Маки Салл ўтказаётган ислоҳотлар доирасида бош вазир ваколатлари ҳам бекор қилинди, деб хабар бермоқда «Daily Monitor Uganda».\nПрезидент Маки Салл\nМуҳаммад Бун Абдуллоҳ Дионне яқинда бош вазирликка қайта тайинланганди. Унинг таъкидлашича, мана шу ислоҳотлар «бош вазирнинг воситачилик лавозимини тақиқлаш»ни ҳам кўзда тутади. Энг қизиғи, бош вазир лавозими тугатилиши тўғрисидаги фармоннинг ижросини таъминлаш бош вазирнинг ўзига топширилди.\nБош котиб Муҳаммад Бун Абдуллоҳ Дионне\nЎзгаришлардан мақсад икки маъмуриятни жипслаштириб, мамлакатда амалга оширилаётган ислоҳотларни янада тезлаштиришдир, дейилмоқда.\nДарвоқе, ўз лавозимини (бош вазир) бекор қилган Дионне энди республиканинг бош котиби саналади.\nСенегал Бош вазир Президент


Путин: агар муштлашувдан қочишнинг иложи бўлмаса, унда биринчи ҳужум қилиш керак\n06:51 / 23.10.2015\nРоссия президенти Владимир Путин америкаликлар томонидан Сурияга авиацияга қарши курашиш мажмуаларининг берилиши мумкинлигини хато деб атади.\n“Ўйлайманки, бу юз бермайди. Бу мажмуалар америкалик учувчилар ҳам хавф туғдиради, АҚШ раҳбарияти ахир онгли одамлар”, деб айтди “Россия раҳбарияти россиялик учувчилар учун хавфга қандай жавоб беради?” деган саволга Путин.\nПутиннинг айтишича, Суриядаги ҳарбийлар ҳам Сурия, ҳам Россия манфаатларини ҳимоя қилмоқда.\n“Улар ўз ҳаёти ва саломатлигини хатарга қўймоқда. Мен улар билан фахрланаман. Уларнинг барчаси ҳақиқий қаҳрамонлар. 50 йил аввал Ленинград кўчалари мени бир қоидага ўргатган: агар муштлашувдан қочишнинг иложи бўлмаса, унда биринчи ҳужум қилиш керак. Террорчилар Россияга умуман нафрат билан қарайди”, деб айтди Путин.\nПутин Волгоградда юз берган терактларни мисол қилиб ўтди.\n“Улар бизга қарши курашади. Унда биз улар билан ўз ҳудудимизда курашгандан кўра, у ерда курашганимиз афзалроқ”, деб таъкидлаб ўтди Путин.


Расул Кушербаев - xabar.uz\nУнинг бу фикрлари ижтимоий тармоқларда кенг муҳокамаларга сабаб бўлмоқда.\nАмударё ва Сирдарёдаги сув оқимининг камайиши 2040 йилда Ўзбекистонда сув танқислигини 33 фоизга етказиши мумкин.\nДепутатнинг айтишича, қонун лойиҳаси депутатлар томонидан кўриб чиқилмоқда.\nАйни вақтда «UzAuto Motors» АЖ томонидан ишлаб чиқарилаётган автомобилларни етказиб беришда шартнома шартлари бўйича олдиндан тўлов миқдорини пасайтириш бўйича таклифлар ишлаб чиқилаяпти.\nДепутат Расул Кушербаев Олий Мажлис Қонунчилик палатасининг 3 декабрь куни бўлиб ўтган мажлисида қора кўзойнак таққан ҳолда қатнашди.\nОлий Мажлис депутати Расул Кушербаев хорижий валютани дам олиш кунлари банклар орқали алмаштиришнинг имкони йўқлигини билдириб, Марказий банкка мурожаат қилганди.\nШу йилнинг апрел ойида Ўзбекистон Республикаси Бош прокуратурасининг 33 ёшли ходими Самир Раҳмонов вафот этгани маълум қилинганди.\nЎрганиш натижалари ҳақидаги маълумот агентлик расмий саҳифалари орқали батафсил эълон қилиниши қайд этилган.\nОлий Мажлис Қонунчилик палатаси депутати Расул Кушербаев автоблогер Бобур Ғаниевнинг ушланиши ва унга қўйилган айбловлар юзасидан бир қатор саволларни ўртага қўйди.\nДавра суҳбатининг асосий мавзуси журналистлар соҳада дуч келаётган ҳуқуқий муаммолар ва уларнинг ечимлари бўлди.


Замонавий боғдорчилик истиқболи | Payshanba.uz\nБу кўриб турган боғингизни барпо қилишнинг ўзи бўлгани йўқ, - дейди биз билан суҳбатда фермер хўжалиги раиси Баҳодир Бозоров. - Бунинг ортида машаққатли меҳнат, сабр-тоқат ва анчагина моддий маблағ турибди. Бу борада Ёшлар иттифоқи туман Кенгаши қошидаги "Ёшлар - келажагимиз" жамғармасининг 450 миллион сўм миқдоридаги имтиёзли кредит маблағини ҳам жалб қилганмиз. Насиб бўлса, ниҳолларимиз яқин йилларда ҳосилга киради. Етиштириладиган маҳсулотларнинг асосий қисмини четга экспорт қилишни режалаштирганмиз.


ЎзА - Европанинг энг бадавлат кишиси бойлигини бир кунда 11,3 миллиард долларга ошириб олди\nЕвропанинг энг бадавлат кишиси бойлигини бир кунда 11,3 миллиард долларга ошириб олди\nЕвропанинг энг бадавлат кишиси ҳисобланган, Louis Vuitton Moёt Hennessy компанияси президенти Бернар Арно бойлигини бир кунда 11,3 миллиард долларга кўпайтириб олди, деб ёзади Bloomberg агентлиги.\nБундай кўрсаткич фонд бозоридаги ижобий ўсиш сабабли юз берди. Аммо ушбу рекорд даражадаги ўсишга қарамай, тадбиркорнинг коронавирус келтириб чиқарган инқироз туфайли йўқотган ҳамма пулини ортга қайтара олгани йўқ, дейилади хабарда.\nДунёдаги энг таниқли инвесторлардан яна бири, америкалик тадбиркор Уоррен Баффет ҳам маблағини бир кунда 6,5 миллиард долларга оширди. Фонд биржасидаги ижобий ўзгаришлар Inditex компанияси асосчиси, испаниялик бизнесмен Амансио Ортеганинг бойлигига яна 5,9 миллиард доллар қўшди.\nЎтган ойда дунёнинг 20 та энг бадавлат одамлари йўқотган бойлиги жами 300 миллиард долларни ташкил этди. Буларнинг барчаси коронавируснинг жаҳон фонд бозорига кўрсатаётган салбий таъсири ортидан юз бермоқда. Forbes маълумотларига кўра, ҳаммадан кўп зарарни айнан Бернар Арно кўрган.


Шарқий экспресс. Ямандаги ниҳоясиз уруш, исроилликларни кузатаётган илова можароси – Bugun.uz\nТаҳлил - 20:00 · 22.01.2022\nЯқин Шарқнинг энг долзарб хабарлари шарҳини «Шарқий экспресс» рукнида ўқинг.\nОлов ичида қолаётган Яман\n2022 йилнинг 21 январь куни Яманнинг Сада шаҳрига берилган ҳаво зарбаси натижасида 100 га яқин инсон ҳалок бўлди.\nҲужум нишони эса шаҳардаги исёнчи ҳусийлар назоратидаги қамоқхона бўлган. Ҳусийлар ушбу ҳужумга Саудия Арабистони бошчилик қилаётган коалицияни айбдор деб кўрсатган. Аммо Саудия Арабистони бу ҳужум учун жавобгарликни инкор қилган.\nЎз навбатида коалицияда иштирок этаётган БААнинг БМТдаги вакили Лана Заки Нусайби ушбу ҳужум ҳақида изоҳ берар экан, коалициянинг барча ҳарбий амалиётларининг жавоби борлигини маълум қилган. Шунингдек, у коалиция ушбу урушда барча халқаро нормаларни ҳурмат қилишини таъкидлаган.\nҚизил Хоч жамиятининг Ямандаги раҳбари Аҳмад Маҳатнинг сўзларига кўра, портлаш содир бўлган ерда жуда кўплаб қурбонларнинг жасадлари сочилиб ётибди. Вафот этганларнинг аниқ сонини эса аниқлаш имконсиз.\nВоқеага муносабат билдирган АҚШ давлат котиби Энтони Блинкен “АҚШ Ямандаги тарангликдан қаттиқ ташвишда экан”ини маълум қилган. Шунингдек, у томонларни инсон ҳуқуқларини ҳурмат қилишга ва БМТ шафелиги остида инклюзив музокараларга чақирган.\nНорвегиянинг БМТдаги вакили, Хавфсизлик кенгаши президенти Мона Жуул қамоқхонага қилинган ҳужумни «қабул қилиб бўлмас» деб атади.\nБМТ Инсон ҳуқуқлари олий комиссари ҳам ўзининг Twitter саҳифасида коалициянинг Ямандаги аҳоли пунктларига бераётган зарбасидан қаттиқ таъсирланганини маълум қилган.\nБМТ Ямандаги вазиятни энг ёмон гуманитар инқироз сифатида қайд этган ҳамда 2014 йилдан буён уруш натижасида 377 минг киши ҳалок бўлганини маълум қилган.\nИсроилликлар мобил илова орқали кузатилган\nИсроил суди полиция томонидан исроилликларни кузатиш мақсадида фойдаланилган Pegasus иловаси бўйича жиноий иш очилганини маълум қилди.\nГап шундаки, Тель-Авив газетасига кўра, ушбу жосус илова Исроил фуқароларини кузатиш мақсадида полиция томонидан ишлатилган. Кузатилган фуқаролар орасида мамлакат собиқ бош вазири Бенямин Нетаняҳуга қарши норозилик намойишларида қатнашганлар ҳам бор. Ушбу илова телефонга ўрнатилганидан кейин тўғридан-тўғри хабарлар ва маълумотларга киришга эришилади. Шунингдек, масофадан туриб сурат ва овозни ҳам ёзиб олиш имконини беради.\nCalcalist иқтисодий газетаси тарқатган хабарга кўра, полиция ушбу иловадан потенциал хавфли деб ишонилган бир шахсни кузатиш ва терговга керакли маълумотларни тўплаш мақсадида фойдаланганини маълум қилган.\nУшбу илова эгаси NSO деб номланган Исроил киберхавфсизлик хизмати гуруҳи ҳисобланиб, шу вақтга қадар ушбу илова орқали бир қатор журналистлар, юқори мартабали кишилар, бир нечта давлат раҳбарларини кузатганини тан олган.\nГуруҳ ушбу илованинг Исроил полициясига сотилганини на тасдиқлаган, на инкор қилган. Ўз навбатида полиция қўмондони Яков Шабтай мамлакат полицияси жиноятчиликка қарши исталган қонуний йўллар билан курашишини айтиб ўтган.\nNSO эса илованинг фақатгина лицензия ва регламент асосида Давлат хавфсизлик хизматлари ва полицияга сотилишини маълум қилган. Бу эса турли жиноятчилик ва террорчилик ҳодисаларининг олдини олиш мақсадида қилинишини қўшимча қилган.


Булунғурда шифокор етишмаслиги кўрикларнинг сифатли ўтишига таъсир кўрсатмайдими? - zarnews.uz\nБулунғурда шифокор етишмаслиги кўрикларнинг сифатли ўтишига таъсир кўрсатмайдими?\nСоат 14:00 ларда Булунғур туманидаги поликлиникага борганимизда муассаса одамлар билан гавжум эди. Одатда куннинг бу вақтида қишлоқ оилавий поликлиникаларида одам сийрак бўлади. Шифокорлик пунктлари эса ҳувиллаб ётарди. Гавжумлик сабаби вакцинация билан боғлиқ деган хаёлга бордик. Бироз адашибмиз.\n- Поликлиникамизда гарчи икки нафар шифокор етишмаса-да лабораториянинг тўлиқ фаолият кўрсатиши, ходимларнинг тажрибаси ва янги технологиялар аҳолининг ишончини оширган, - дейди тумандаги 1-сон оилавий поликлиника бош шифокори Бахтиёр Мирзақобилов. – 12 маҳалланинг 34 минг аҳолисига хизмат кўрсатамиз. УТТ аппарати мутахассиси бор, яқиндагина янги ЭКГ аппарати беришди. Шунинг учун аҳоли илк касаллик белгилариданоқ поликлиникага мурожаат қилади. Барча ҳудудларда бўлгани сингари бизда ҳам аҳоли тўлиқ хатловдан, кўрикдан ўтказилиб, тоифаларга ажратилди. Хавф гуруҳидаги аҳоли 5 минг нафарни ташкил қилган бўлса, диспансер назоратидагилар 10 минг, соғломлари эса 15 минг нафар қайд қилинди.\nАниқланган касалликлар орасида энг кўпи артериал гипертония, камқонлик, қандли диабет ҳисобланади. Беморларни даволаш учун зарур кўмак кўрсатиляпти, эҳтиёжга қараб туман, вилоят шифохоналарида даволанишга йўлланма беряпмиз.\nАлоҳида таъкидлашни истардим, хасталиклар асосан нотўғри овқатланишдан келиб чиқмоқда. Биз куни билан меъёрида, аммо кечқурун тўйиб овқатланамиз ва дарҳол ухлаймиз. Бундай ҳолда таомланиш организм учун жуда хавфли. Биринчидан, ошқозон фаолиятига таъсир кўрсатса, иккинчидан, бундай ҳолда истеъмол қилинган ёғлар ҳазм бўлмайди, организмда тўпланиб қолади. Табиийки, бу семиришга, турли касалликларга сабаб бўлади.\nСуҳбатимиз давомида шифокор навбат кўпайиб кетмаслиги, беморлар кутиб қолмаслиги учун бир нечта беморларни қабул қилди. Қорин оғриғи, қайт қилиш шикояти билан келган қизчанинг шифокор саволларига жавоблари юқоридаги фикрларни тасдиқлади.\n- Кеча нима единг, қизим?\n- Сомса едим кундузи.\n- Кечқурун барак едим, пирожкиям егандим, айтганча…\nБир куннинг ўзида турли хил хамир таом истеъмол қилган қизчанинг онасига шифокор ўз тавсияларини айтар экан, соғлом овқатланиш зарурлигини таъкидлади.\n- Бугунги кунга қадар туман аҳолисининг 162 минг нафари хатловдан ўтказилди, - дейди туман тиббиёт бирлашмаси бирламчи тизим бўйича координатори Нажмиддин Қоржовов. - Хатлов натижасига кўра, 17 ёшгача бўлган 55 932 нафар аҳолининг 2540 нафарида жуда кам вазнлилик, 2687 нафарида кам вазнлилик аниқланди. 8424 нафарида эса ортиқча вазн хавфи, 3368 нафарида ортиқча вазн, 3078 нафарида семизлик қайд этилди.\n18 ёшдан юқори бўлган 99 564 нафар аҳолининг 2409 нафарида кам вазнлилик, 31 111 нафарида ортиқча вазн хавфи, 12 376 нафарида ортиқча вазн, 2180 нафарида семизлик мавжуд.\nXatlov.uz электрон тизимига киритилган аҳолининг 25 фоизи мева-сабзавотларни кам истеъмол қилиши, 36 фоизи шакар, 33 фоизи ёғ маҳсулотларини кўп истеъмол қилиши, 18 фоизи ортиқча туз истеъмол қилиб, 7 фоизи кам жисмоний ҳаракатда эканлиги, 20 фоизида ортиқча вазн борлиги, 10 фоизида эса ўта семизлик аниқланиб, соғломлаштириш режалари тузиб чиқилди.\nҲудудлар кесимида аниқланган касаллик турларига қараб вилоят тиббиёт муассасаларининг малакали мутахассислари ва замонавий тиббий диагностик аппаратлар ёрдамида бир қатор аҳоли пунктларида чуқурлаштирилган тиббий кўриклар ўтказилди.\nТуман тиббиёт бирлашмаси бўйича 107 ставка шифокорларга эҳтиёж бўлиб, уларнинг орасида энг кўп эҳтиёж умумамалиёт шифокорларини ташкил қилади. Шунингдек, акушер-гинеколог, реаниматолог, ЭКГ мутахассис, ЛОР, жарроҳ, терапевт, тез тиббий ёрдам шифокори ва бошқа кўплаб мутахассисликлар бўйича эҳтиёж бор.\nВакант ўринлар ва мутахассисларга бўлган эҳтиёж юзасидан Самарқанд давлат тиббиёт институти ректорати билан қўшма чора-тадбирлар ишлаб чиқилди. Жумладан, 2021 йилда ушбу олийгоҳнинг бакалавриат йўналишини тугатган 19 нафар ёшлар билан уч томонлама шартномалар имзоланди.\nБитта туманда 100 нафар шифокор етишмаслиги кўрикларнинг сифатига таъсир кўрсатмасмикан? Айниқса, ушбу вакант ўринларнинг катта қисми қишлоқ оилавий шифокорлик пунктларига тўғри келса.\nТеглар: Булунғур шифокорлар\nБулунғурда “Epica” юкхонасида кўп миқдорда пиротехника воситалари аниқланди\nЧўянтепа узумлари хорижга ҳам экспорт қилинади\nБулунғурда 107 нафар врачга эҳтиёж бор\nБулунғур ва Самарқанд туманларида агрологистика марказлари ташкил этилади


8 ой аввал | Ibrohim | 1949\nАссалому алайкум! Оилали эркакнинг сафар муддати узоғи билан қанча вақтгача бўлиши мумкин? Бир яқин акамизни ёшлари 27да, бўйдоқ, фарз амалларга риоя қиладилар қодир қилганича, кўпинча иш билан чeтда сафарда юрадилар. Уйланиб бир ойдан сўнг аёлларини оналари билан уйда қолдириб 3-4 ойлада 1-2 ҳафтага кeлиб турмоқчилар. Ҳозирда ўзлари билан олиб кeтишга имкон йўқ, шу сабабдан уйланолмай юрган эдилар. Бир икки йилдан кeйин хужжатлар битгандан кeйин олиб кeтмоқчилар. Бу акамизни қилмоқчи бўлаётган ишлари маъқулми?\nКечани эр билан ўтказиш аёлнинг ҳаққи. Тўрт ойда бир марта бўлиш диёнатан вожиб. Аёл киши ўз ҳаққи борасида ихтиёрли, хоҳласа талаб қлсин, хоҳласа рухсат берсин. Қандай келишувга келишса, шаръан монеълик йўқ. Лекин эр бору ўзи йўқ қабилида муаллақ ҳолда ташлаб қўйиш жоиз эмас. Аллоҳ таоло “Нисо” сурасида марҳаат қилади:\nوَلَن تَسْتَطِيعُواْ أَن تَعْدِلُواْ بَيْنَ النِّسَاء وَلَوْ حَرَصْتُمْ فَلاَ تَمِيلُواْ كُلَّ الْمَيْلِ فَتَذَرُوهَا كَالْمُعَلَّقَةِ وَإِن تُصْلِحُواْ وَتَتَّقُواْ فَإِنَّ اللّهَ كَانَ غَفُورًا رَّحِيمًا۝\n129... Бас, бир йўла мойил бўлиб кетиб, уни (эри йўқолган) муаллақ аёлга ўхшатиб қўйманг. Агар ислоҳ этсангиз ва тақво қилсангиз, албатта, Аллоҳ ўта мағфиратлидир, ўта раҳмлидир.\n«Бас, бир йўла мойил бўлиб кетиб, уни (эри йўқ) муаллақ аёлга ўхшатиб қўйманг».\n«Муаллақ аёл» деб, хотин бўлиб хотин эмас, боши очиқ бўлиб, боши очиқ эмас, аросат бир ҳолда қолган аёлга айтилади. Эри сафарга кетиб, ғойиб бўлди. Эрим бор, деса, ўлигининг ҳам, тиригининг ҳам хабари йўқ. Эрим йўқ, деса, бор эди, талоқ ҳам қилмаган эди. Бундай муаллақлик азоб, шунинг учун ояти карима эрни бу масалада адолатли бўлишга чорламоқда.\n«Агар ислоҳ этсангиз ва тақво қилсангиз, албатта, Аллоҳ ўта мағфиратлидир, ўта раҳмлидир».\nЭр-хотинлик ишларида ҳам доимо ислоҳни кўзда тутиб, тақво билан иш юритиш лозим. Инсон ўзининг барча имкониятларини ишга солиб, оиласини бузмасликка, сақлаб қолишга ҳаракат қилиши керак. ("Тафсири Ҳилол" китобидан). Валлоҳу аълам!\nСовға учун китоб\nМаҳрам ёки Номаҳрам?


Президент Мирзиёевнинг умр йўлдоши Зироатхон Ҳошимованинг Вашингтондаги Оқ уйда тушган фотосуратлари ижтимоий тармоқларда тарқалди. Улардан бирида Ўзбекистоннинг биринчи хоними Капитолийдаги ёдгорлик тошига қараб фикр қилаётгани акс этган.\nФото: Фейсбук тармоғидан\nЗироатхон Ҳошимова эри, Ўзбекистон президенти Шавкат Мирзиёевнинг 15-17 май кунлари АҚШга расмий ташрифи чоғида унга йўлдош бўлди, Трампнинг 48 ёшли хотини Мелания хоним эса касаллиги боис унга пешвоз чиқа олмади.\nҲар икки мамлакат матбуоти бу ташрифни тарихий дея баҳолади, мамлакатлар ўртасидаги муносабатлар қайта илиқлашгани айтилди.\nГарчи Америка-Ўзбекистон муносабатлари анча илгари, 2000-йилларнинг бошларида Ислом Каримов даврида қуюқлашганди.\nРоссиянинг “Коммерсантъ” газетаси қизғончиқлик билан Ўзбекистоннинг “асал ойи” дея баҳолаган айни даврда мамлакатда АҚШ ҳарбий базаларига асос солинганди.\nАҚШ-Ўзбекистон муносабатлари 2005 йилнинг 13 майида Андижондаги тинч намойишнинг қонли бостирилиши ортидан совуқлашди.\nШундан сўнг Ўзбекистонни кўплаб журналистлар, АҚШ демократик институтлари тарк этди.\nБироқ бугунга келиб президент Мирзиёевнинг ташрифи чоғида Андижон фожеаси эсланмади, марҳум президентнинг расмий сафарларида ҳамроҳ бўлган хотини Татьяна Каримова ҳам.\ndata-title="Татьяна Каримовадан сўнг 16 йил ўтиб…" data-description="Президент Мирзиёевнинг умр йўлдоши Зироатхон Ҳошимованинг Вашингтондаги Оқ уйда тушган фотосуратлари ижтимоий тармоқларда тарқалди. Улардан бирида Ўзбекистоннинг биринчи хоними ..." data-image="https://eltuz.com/wp-content/uploads/2018/05/rasm3848.jpg" data-url="https://eltuz.com/kozqarash/204715/" data-services="facebook,odnoklassniki,twitter,telegram" data-counter="ig">


11:41 / 03.03.2015 | Zikr_89 | 2346\nМенда ақийдадаги нозик масала бўйича муҳим бир саволим бор эди. Сизнинг интернетда таржима қилинган электрон нусхадаги “Талхийси шарҳи ал-ақийдатут Таховия” номли, 144 бетлик китобингиз бор. Электрон нусхадагисининг 26-бетида: “7-У Зот ирода қилган нарсадан бошқа бўлмас”-нинг шарҳида:“ Мухаққақ, Аҳли сунна ва жамоа уламолари, Аллоҳнинг китобида ирода икки хилдир, дейдилар. Ироданинг турлари”-деб “кавний ирода”, ҳамда “шаръий ирода” айтилган. Яъни икки хил ирода. Мен қозоғистонликман. Бутун Қозоғистон бўйлаб ақийдада пешқадам бўлиб келаётган устозлардан Ерсин Амиренинг Таҳовий ақийдасига қилган шарҳида икки ироданинг бўлиши мумкин эмас, бу хатолик деганини маърузаларидан эшитиб қолдим. Яна у устоз шарҳларида бунинг мумкин эмаслигига деярли қониқарли аниқ далиллар келтирган. (Шунингдек Ерсин Амире ҳозирги салафийларнинг ақийдасига раддия беришда кўплаб фойдали ишлар қилаяпти). Айнан ана шу маърузалардан маълум бўлишича, Абил Изз Ал-Ҳанафийнинг шарҳидан тушуниладиган нарса “Аллоҳнинг бир иродаси бўлади, иккинчи иродаси бўлмаслиги мумкин”. Демак, менда бундай савол туғилади: Сиз таржима қилган китобдаги икки хил иродани тўлиқ маънода қандай тушуниш мумкин? Ёки қандай қилиб икки хил ирода бўлиши мумкин (яъни биринчиси бўлади, иккинчиси бўлмаслиги мумкин)? Бу ҳатто ақлга ҳам зид-ку, ахир! Бу ҳозирги салафийларнинг ақийдаси эмасми? Ўшаларни ўқиб қолиб баъзи бир биродарларимиз сизнинг китобингизга шубҳаланиб қолаяпти. Шунга, тўлиқ қилиб, аниқ маълумот берсангиз. Яна “Мухаққақ, Аҳли сунна ва жамоа уламолари” –деб кимлар назарда тутилган? Берган саволларимда хатоликлар бўлса аввало Аллоҳдан кечирим сўрайман, кейин сиздан узр! Сиздан илтимос қилиб қоламиз.\nБу китобнинг муаллифи кимлигини билар экансиз. Мен таржимон эканимни ҳам билар экансиз. Ўша Абул Изз Ҳанафий ёзган, Анвар Барахшоний мухтасар қилган ва кимна ходимининг таржима қилган асарда Аллоҳ таолонинг иродаси икки хил бўлади деган гап йўқ. Сиз ўша китобнинг иқтибос келтирган жойидан юқорисидаги барча оятлар худди шунга далил қилинган. Сиз сўраётган матн қуйидагича: "Ироданинг турлари: Муҳаққақ, Аҳли сунна ва жамоа уламолари, Аллоҳнинг китобида ирода икки хилдир, дейдилар. Кавний ирода. Шаръий ирода. Шаръий ирода муҳаббат ва розиликни ўз ичига олган иродадир. Кавний ирода иккисига ҳам шомилдир". Бу ерда "Аллоҳнинг китобида ирода икки хилдир", дейилган. Аллоҳ таолонинг иродаси икки хилдир, дейилмаган. Менимча бу гап худди баъзи ақийда китобларида "Қазои мубрам" ва Қазои Муаллақ" бор деган гапга ўхшаш заифроқ гап бўлса керак. Ҳозирги бемазҳаблар бу гапни ўзларича гапирганлари маълум ва машҳур. Биз асл Аҳли Сунна ва жамоа мазҳабидамиз ва ўшани маҳкам ушлаймиз. Бутун Қозоғистон бўйлаб ақийдада пешқадам бўлиб келаётган устозлардан Ерсин Амиренинг Таҳовий ақийдасига қилган шарҳини элетрон нусхасини бизга ҳам юборсангизлар яхши бўлар эди. Сизга ушбу мактубингиз учун алоҳида ташаккур айтамиз.\nҚилган назрини унутса


Ўқитувчилар пахтани ўз ҳисобидан термоқда\nЖиззахда пойи-пиёда пахтага қатнаётган оддий аҳоли сафига энди ўқитувчилар ҳам қўшилмоқда.\nЖиззахлик ўқитувчиларга вилоятнинг пахтага ихтисослашган туманларида ўз ҳисобларидан ижарага ётоқ олиб, теримга чиқиш ҳақида кўрсатма берилди.\nЖиззах шаҳри ва вилоятнинг пахтага ихтисослашмаган бир неча туманларидаги мактаб ўқитувчилари 10 сентябр куни ўз ёнидан пул тўлаб, пахтакор туманларга йўл олдилар.\nВилоятнинг Дўстлик, Пахтакор, Арнасой каби туманларига кўрпа-тўшагини кўтариб, жўнаб кетган ўқитувчиларга қайси туманга, неча кунга боришлари ва уларга қандай шароит яратиб берилиши ҳақида ҳеч гап айтилмаган.\nБу ҳақда Озодликка маълум қилган жиззахликлардан бирига кўра, ўқитувчилар махсус ажратилиши айтилган автобусни 3 кун давомида кутишган, аммо автобус келмагач ўқитувчиларнинг ўзлари йўл пулини тўлаб, РАФ русумидаги автомобилни ёллаган.\n- Ҳали қайси туманга боришимиз, борсак қаерда яшашимиз ҳам номаълум. Квартирада туришимиз ҳам мумкин экан, шунга пул олволинглар, деган гаплар ҳам бўлди, дейди Зомин туманидаги мактаблардан бирида котиба бўлиб ишлайдиган аёл.\nБахмал туманидаги мактаблардан бирида дарс берадиган ва исми сир қолишини сўраган ўқитувчига кўра, унинг ҳамкасблари ҳам ўз ҳисобидан такси ёллаб, пахта теримига жунаб кетган.\n- Жума куни буйруқ келган эди, шанба куни ётоққа чиқингизлар, деган. Уч кун автобус кутдик, келмади. Давлат автобус етказиб беролмаяпти экан. Шунга бугун директоримиз такси ёллаб кетамиз энди, деди,- дейди бахмаллик ўқитувчи.\nУнинг сўзларига кўра ҳам ҳозирга қадар ўқитувчиларнинг қайси туманга боришлари ва уларга қандай шароит яратиб берилиши номаълум.\n- Уч кун олдин пахтага чиқарворилган ўқитувчилардан ҳам ҳалигача пахта термай ётибмиз, деганлари бўлаяпти экан бу ёғини сўрасангиз,- дейди бахмаллик ўқитувчи.\nБу йил бетартиб равишда бошланаётган пахта йиғим-терим кампаниясини ўтган йилгига қиёслаётган айрим жиззахлик ўқитувчилар, жилла қурса, йўл ва ётоқ пулини ўзлари тўлмаганини хотирламоқда.\nУларнинг сўзларига кўра, бу йил мактаб болаларини чиқармаслик тўғрисида шахсан Бош вазирдан кўрсатма олган маҳаллий ҳукуматлар ҳашарчиларнинг сонини ҳаддан оширгани учун уларни жой ва транспорт билан таъминлаш муаммо бўлмоқда.\nАйни пайтда жами ўқитувчилар сонидан 40 фоизига мактабда қолиб, ишни давом эттириш ҳақида кўрсатма берилган.\n- Лекин ўша 40 фоиз ўқитувчи ҳам ўрнига одам жўнатиши керак, тушуняпсизми? Мактабда дарсларни 2 сменага ажратадими, ишқилиб, амаллаб дарсни давом эттириши керак. Яна "Мактабда ўқитувчи 100 фоиз ишлаяпти", деган гапни қилинглар, дейишяпти,- дейди ногиронлиги боис пахта теримига чиқмай, мактабда ишни давом эттираётган бахмаллик ўқитувчи.\nЖиззах шаҳрида истиқомат қиладиган суҳбатдошимиз эса куни кеча шаҳар мактабларидан бирининг ўқитувчиси ва поликлиникалардан бирининг ходими ўз ўрнига пахта териб беришини илтимос қилиб, уйига келганини сўзлаб берди.\n- Ўрнимга пахтага чиқсангиз, пулини берардим, деди. Битта одамнинг ўрнига ётоққа боришга 100, 200, 300 минг сўмгача таклиф қилишяптида. Шу 10 кун, 1 ойгача бориш мумкин,- дейди Жиззах шаҳрида истиқомат қиладиган аҳоли вакилларидан бири.\nЖиззах ва Сирдарё вилоятларнинг пахта теримига отланаётган ўқитувчилари ҳозирча қатъий кўрсатма борлиги боис ўқувчиларни пахтага чиқариш ҳақида гап ҳам бўлиши мумкин эмас, демоқда.\nЎтган йили фарзандларини пахтага йўллаган жиззахлик суҳбатдош ҳозирча мактабларда дарслар тўлиқ давом этаётганини айтмоқда. Аммо, унинг ўтган йилги аҳвол такрорланмаслигига ишончи комил эмас.\n- Ўтган йили 20-15 сентябрлардан кейин ўқувчиларни ҳам чиқарворишган эди. 5-6-синфдан охирги 9-синфгача ётоққа кетган эди. 10-15 кун, узоғи билан бир ойга, дейишган. Лекин пахта тугагунча юришган. Шароити оғир, қанчаси касал бўлиб келган эди,- дейди суҳбатдош.\n6 сентябр куни Ўзбекистон Ташқи ишлар вазирлиги мактаб ўқувчиларини бу йил пахта йиғим-теримига чиқариш қатъиян тақиқланиши, тақиққа амал қилмаганлар қонун доирасида жазоланиши ҳақидаги яна бир баёнотни тарқатди.\nБаёнотда айтилишича, гарчи мамлакатда пахта асосан хусусий сектор вакиллари томонидан етиштирилсада, бу жараёнга фермерларнинг оила-аъзолари бўлган болаларнинг жалб этилиши ҳам мақсадга мувофиқ эмас.\nВазирлик эълон қилган ҳужжатда 16 ёшдан катта бўлган ўсмирларгина дарсдан ташқари вақтларда ўз ихтиёри билан пахта теримига чиқиши мумкинлиги айтилган.\nАммо, бу ёшда бўлган ва лицей, коллежларда таҳсил олаётган ўқувчиларнинг шу кунларда мажбуран пахтага чиқарилаётгани ҳақидаги хабарлар Озодлик таҳририятига етиб келди.


Жорий йилда Жиззах вилоятида 2 янги меҳмонхона, 2 санаторий, 10 дан ортиқ уй-меҳмонхоналари ишга туширилади » "Жиззах овози" газетаси расмий сайти\nТуризм ва туристик хизматлар тобора ривожланиб бориши натижасида сўнгги йилларда унинг бир неча ноанъанавий турлари – экотуризм, агротуризм, археологик, этнографик, экстремал шароитлар туризми ва бошқалар шакллана бошладики, бугунги кунда ушбу йўналишлар мутахассислар томонидан тез тараққий қилаётган соҳалар сифатида эътироф этилмоқда. Айниқса, сайёҳликнинг энг истиқболли турларидан бири – экотуризм жадал ривожланмоқда.\nПрезидентимизнинг 2016 йил 2 декабрдаги "Ўзбекистон Республикасининг туризм соҳасини жадал ривожлантиришни таъминлаш чора-тадбирлари тўғрисида”ги фармони бу борадаги ишлар самарадорлигини янада оширишда муҳим дастуриламал бўлаётир.\nЖиззах вилоятида ҳам туризм, айниқса, экотуризмни ривожлантиришга алоҳида эътибор қаратилмоқда. 2016 йили вилоятга 23 мингдан ортиқ маҳаллий ва 4 мингдан зиёд хорижлик сайёҳлар ташриф буюрган. Жорий йилнинг биринчи ярмида хорижлик сайёҳлар сони 3 мингдан ошди. Уларнинг аксарияти табиат ишқибозлари – экотуристлардир.\nЭкотуризм бошқа соҳалардан фарқли ўлароқ, катта харажат талаб этмайдиган, аммо яхши даромад келтирадиган бизнес экани маълум. Бизнеснинг бу турини ривожлантиришда Туркистон тоғ тизмалари бағрида жойлашган Зомин, Бахмал, Фориш, Ғаллаорол туманлари, Айдар-Арнасой кўллар тизими ҳудудида кенг имкониятлар мавжуд.\n– Экотуризм жаҳон миқёсида сайёҳликнинг энг жозибадор турига айланиб бораётир, – дейди Ўзбекистон Республикаси Туризмни ривожлантириш давлат қўмитасининг Жиззах вилоятидаги вакили Л.Санаева. – Экосайёҳлар оқимининг кўпайиши қишлоқ ҳудудлари аҳолиси фаровонлигини оширишда ҳам муҳим аҳамият касб этади. Айнан шу жиҳат ҳисобга олиниб, вилоятда 2017-2021 йилларда туризмни ривожлантириш дастурида замонавий экотуризм инфратузилмасини яратишга алоҳида эътибор қаратилган. Ушбу дастур асосида жорий йилнинг биринчи ярмида вилоятда 2 янги меҳмонхона, 2 санаторий, 10 дан ортиқ уй-меҳмонхоналар ишга туширилди. Янги туристик йўналишлар очилмоқда.\nБой наботот ва ҳайвонот дунёси, хушманзара арчазор тоғлари билан машҳур Зомин туманига хорижлик сайёҳларнинг қизиқиши катта. Туркистон тоғ тизмалари бағридаги ноёб экотизимга эга бўлган "Зомин” халқ парки, "Зомин” қўриқхонаси, Зомин давлат ўрмон хўжалиги ҳудудида ёввойи ўсимликларнинг 700 дан зиёд тури, кам учрайдиган ва ноёб ёввойи ҳайвонларнинг 150 тури мавжуд. Ўриклисой шаршараси, 1000 ёшли Бобоёнғоқ каби табиат ёдгорликлари нафақат маҳаллий, балки хорижлик сайёҳларда ҳам катта қизиқиш уйғотмоқда.\nҚадимий тарихий манбаларда тилга олинган Зоминда халқимизнинг узоқ ўтмиши билан боғлиқ кўплаб ёдгорликлар сақланиб қолган. Туманда сайёҳларга қулайлик яратиш мақсадида янги иншоотлар, хизмат кўрсатиш тармоқлари барпо этиш, ижтимоий инфратузилмани ривожлантиришга алоҳида эътибор қаратилмоқда. Жорий йилда Зомин дам олиш зонасида 370 ва 160 ўринли 2 янги санаторий қурилиб, ишга туширилди. Ҳудуддаги Ўриклисой, Ҳулкар, Усмонлисой, Пешағор қишлоқларида сайёҳлар учун уй-меҳмонхоналар фаолият юритмоқда. Яқинда туманда яна иккита шундай уй-меҳмонхона фаолият бошлади.\nФориш туманининг мусаффо тоғ суви, ям-яшил боғлари, экологик тоза мевалари сайёҳларни ўзига ром этмоқда. Уйда тайёрланаётган тандир нон, қатиқ, айрон, қимиз, сарёғ каби ҳудудга хос миллий маҳсулотлар хорижликларга манзур бўлаётир.\nТуманда ўндан зиёд уй-меҳмонхона сайёҳлар хизматида. Жорий йилда яна иккита шундай меҳмонхона ишга туширилди. Тегишли сертификатга эга уйларда хорижлик меҳмонлар талабига жавоб берадиган барча шароит яратилган.\nЮқори Ухум қишлоғида пештоқига "Guest house” деган лавҳа ёзилган уй-меҳмонхона Шариповлар оиласига тегишли. Хонадон соҳиби Раҳмон турмуш ўртоғи Нигина билан хорижлик сайёҳларга хизмат кўрсатиш билан бирга, ўзлари ҳам яхшигина даромад қилмоқда.\n– Тошкент, Самарқанд шаҳарларида бўлдим, – дейди англиялик сайёҳ Чарли Томас. – Қишлоқ ҳаётини яхши кўраман. Бу ерда барча нарсанинг табиийлиги менга ёқди. Раҳмон ва унинг оиласининг меҳмондўстлигидан мамнунман. Ўзбекистон ажойиб юрт экан. Айниқса, халқингизнинг турмуш тарзи менда жуда катта таассурот қолдирди. Бундай табиийликни бошқа ҳудудларда учратиш қийин.\nУхум, Асраф, Кўҳна Фориш қишлоқларида ҳам барча қулайликларга эга 9 шундай уй-меҳмонхона фаолият юритмоқда. Улар ҳудуд табиати билан танишиш мақсадида келган сайёҳлар яшаши учун жуда қулай.\nҚизилқум чўли ва Нурота тоғ тизмалари оралиғида жойлашган Айдар-Арнасой кўллар тизими юртимиз ҳайвонат ва наботот оламининг ноёб турларини сақлаб келаётган табиий ҳудудлардан бири сифатида экотуризм манзиллари рўйхатида алоҳида ўрин тутади.\nКўл соҳилида, Фориш тумани Қизилқум қишлоғида қуриб битказилган 20 ўринли кемпингда сайёҳларга хизмат кўрсатиш йўлга қўйилгани ҳудудда экотуризмни ривожлантиришдаги муҳим ишлардан бири бўлди. Кемпинглар ёнида яна шунча сайёҳ дам олишига мўлжалланган ўтов-меҳмонхоналар ишлаб турибди. Ушбу сайёҳлик масканларида дам олиб, Қизилқумнинг ўзига хос табиати билан танишиш, ов билан шуғулланиш учун барча шароит яратилган.\n"Охus traver” масъулияти чекланган жамияти томонидан барпо этилган 1 минг 250 гектарлик, "Эгизбулоқ” қишлоқ фуқаролар йиғини ҳудудидаги "Жиззахтоғконкимё” масъулияти чекланган жамиятига қарашли 573 гектарлик дам олиш масканларида ҳам сайёҳлар ва ов ишқибозлари учун барча қулайлик яратилган.\nБу ишларни ҳудудда экотуризмни ривожлантириш борасидаги дастлабки қадамлар, дейиш мумкин. Тадбиркорлар мамлакатимизнинг етакчи туроператорлари, давлат ва жамоат ташкилотлари билан ҳамкорликда мазкур соҳани ривожлантириш бўйича кенг кўламли лойиҳалар устида иш олиб бормоқда. Лойиҳаларда туристик манзилларни кенгайтириш, сайёҳларга хизмат кўрсатишни ташкил этишдан тортиб атроф-муҳитни муҳофаза қилишгача қамраб олинаётир. Лойиҳалар доирасида семинар ўтказилиб, гидлар, уй-меҳмонхоналар соҳибларининг ўқишлари ташкил этилмоқда.\nЭкосайёҳлик нафақат табиат қўйнида сайр қилиш, айни пайтда маҳаллий аҳоли, унинг турмуш тарзи билан танишиш имконияти ҳамдир. Бинобарин, бу йўналишдаги лойиҳалар орасида табиатни муҳофаза қилиш, маҳаллий аҳоли турмуши, урф-одат ва анъаналарини, оғзаки ижоди намуналарини ўрганиш, соғлом турмуш тарзини тарғиб қилиш асосий мақсад сифатида амалга оширилмоқда. Аҳоли фаол иштирок этаётган бу ишларнинг муҳим жиҳати – жойларда аҳолини доимий даромад манбаи билан таъминлашга хизмат қилаётганидир.\n» ИЖТИМОИЙ ИҚТИСОДИЙ РИВОЖЛАНТИРИШНИНГ ЯНГИ УФҚЛАРИ


"Реал" Бэйлдан норози ва у билан хайрлашишга тайёр\n23 февраль, 2018, 19:00\n“Реал Мадрид” хужумчиси Гарет Бэйл мавсум якунида жамоани тарк этиши мумкин. Бу ҳақида Marca нашри хабар бермоқда.\nНашр тарқартган хабарларга кўра, 28 ёшли футболчи “қироллик клуби” раҳбариятининг ишончини оқлай олмади. Мадридликлар ўйинчининг майдондаги ҳатти ҳаракатлари ва ҳимояга бўлган эътиборсизлигидан норози.\nЭслатиб ўтиш жоизки, Бэйл “Реал Мадрид” таркибида охирги 4 учрашувни захира ўриндиғида бошлаган. Шу қатори, ЕЧЛ 1/8 финали доирасида ПСЖга қарши ўтқазилган муҳим беллашувни ҳам ассосий таркибда бошламаган.\nМаълумот учун, “Реал” уэльслик футболчини ўтган мавсум якунида 90 миллион евро эвазига қўйиб юбормоқчи эди, аммо бу борада ҳеч қандай таклиф олмади.\nБэйл ушба мавсумда "Реал" сафида 14 учрашувда майдонга тушган, 6 марта рақиблари дарвозасини ишғол этган ва 2та голли узатмани ўз номига ёздиришга эришган.


Эй биродарлар, олдингизга бориб қилган зиёратимизнинг бефойда бўлмаганини ўзларингиз биласизлар.\nЯна аввалдан биласизларки, ундан олдин Филиппи шаҳрида азоб чекиб, ҳақоратга учраган эдик. Аммо бу шиддатли қаршиликларга қарамасдан, Худо Ўз Хушхабарини сизларга ҳам етказиш учун бизга жасорат берди.\nБиз насиҳат қилар эканмиз, бизда на хато, на нопок ният, на бирон ҳийла бўлган.\nБиз инсонларга ёқиш учун ўзимизча гапирмаяпмиз. Аксинча, Худо Хушхабарни бизга ишониб топширди, уни етказиш учун бизни лойиқ топди, шунинг учун биз фақат Худони хушнуд этмоқчимиз. Юракларимизни У синаб кўради.\nСиз яхши биласизларки, биз ҳеч вақт тилёғламалик қилмадик, ниқоб остида тамагирликни ҳам кўзламадик. Худо бунга шоҳид.\nБиз на сизлардан, на бошқалардан инсоний шон-шараф изламадик.\nБиз Масиҳнинг ҳаворийлари каби олдингизга салобат билан келишимиз мумкин эди. Аммо болаларини ардоқлаган бир энага каби орангизда ювош бўлдик.\nСизларга шу қадар кўнгил боғлаган эдикки, фақат Худонинг Хушхабаринигина эмас, балки ўз жонимизни ҳам беришга тайёр эдик. Чунки сизлар биз учун азиз бўлиб қолган эдингизлар.\nЭй биродарлар, сизларга сарф қилган меҳнату заҳматимизни эсда тутинглар! Сизларнинг бирортангизга малол келмасин, деб кечаю кундуз меҳнат қилдик ва Худонинг Хушхабарини талқин қилиб бердик.\nСиз, имонлилар олдида биз қандай покдил, солиҳ ва бенуқсон бўлганимизга ўзларингиз ҳам, Худо ҳам гувоҳдир.\nШуни ҳам биласизларки, ота ўз болаларини авайлагани каби, биз ҳам ҳар бирингизни авайлаб далда бердик.\nБиз сизларга жиддий насиҳат қилдик. Худо Ўзининг улуғвор Шоҳлиги соясига сизларни чорлади, энди шунга лойиқ суратда яшанглар, деб самимий ёлвордик.\nБизнинг тинмай Худога шукр қилишимизнинг яна бир сабаби бор: сизлар Худонинг каломини биздан эшитганингизда, буни инсон сўзи сифатида эмас, балки Худо каломи сифатида қабул қилдингизлар. Бу калом ҳақиқатан Худо каломи бўлгани учун, сиз, имонлиларга таъсир қилмоқда.\nЭй биродарлар, сизлар Яҳудия ўлкасидаги Исо Масиҳ уммати бўлган Худо жамоатларига эргашдингизлар; улар яҳудийлардан қандай азоб чеккан бўлса, сизлар ҳам ўз юртдошларингиздан шундай хўрлик кўрдингизлар.\nМана, яҳудийлар Раббимиз Исони ва пайғамбарларни ўлдиришган, бизни ҳам жабрлаб, қувғин қилишган. Улардан Худо рози эмас, улар барча одамларга ҳам душмандир.\nУлар бошқа халқларга ваъз айтишимизни тақиқлаб, уларнинг нажот топишига тўсқинлик қилмоқдалар, шу тариқа тобора гуноҳ орттириб бормоқдалар. Улар аллақачон Худонинг ғазабига учраган-ку.\nЭй биродарлар, энди биз дилимиз билан бўлмаса-да, вужудимиз билан қисқа бир муддат сизлардан жудо бўлдик. Аммо сизларни жуда ҳам соғиниб, дийдорингизни кўришга жон-жаҳдимиз билан ҳаракат қилмоқдамиз.\nҲа, биз, айниқса мен, Павлус, бир-икки марта сизнинг олдингизга бормоқчи эдик, лекин шайтон бизга халақит берди.\nЗотан бизнинг умид ва севинчимиз ким? Раббимиз Исо қайтиб келганда, Унинг олдида фахрланадиган тожимиз ким? Сизлардан бошқа ким ҳам бўла оларди?!\nҲа, сизлар биз учун шараф ва қувончсиз!


Расмий муносабат: "Қизлар стриптизи" Урганчдаги ресторанда бўлганми?\nРесторанда қизлар стриптиз намойиш этаётгани акс этган видеодаги воқеалар Хоразмда эмас, Россиянинг Санкт-Петербург шаҳридаги «Пойтахт» ресторанида бўлиб ўтган. Бу ҳақда Хоразм вилояти ҳокимлиги «Дарё»га маълум қилди.\nКиритилди: 13:10 01.07.2019. Ўқилди: 3098 марта. Фикрлар сони: 0 та.